Pejabat ADUN Seremban Jaya nyaris dijilat api
Oleh ZAKKINA WATI AHMAD TARMIZI

1 Mac 2021, 3:13 pm
SEREMBAN – Sebuah premis yang menempatkan pejabat Ahli Dewan Undangan Negeri (ADUN) Seremban Jaya, P. Gunasekaran nyaris dijilat api apabila premis rumah kedai yang terletak bersebelahan pejabat berkenaan musnah dalam kebakaran pagi tadi.
ADUN daripada DAP itu berkata, walaupun kebakaran memusnahkan keseluruhan tingkat atas premis bersebelahan namun pejabatnya tidak mengalami sebarang kerosakan cuma terdapat kesan hitam akibat kebakaran di dinding.
“Kebakaran berlaku pagi tadi, saya tidak putus-putus terima panggilan daripada penduduk yang memaklumkan kejadian tersebut.
“Saya ucapkan terima kasih banyak-banyak kepada pihak bomba yang bertindak cepat memadamkan kebakaran jika tidak tentunya ia akan merebak ke premis lain termasuk pejabat saya,” katanya ketika dihubungi hari ini.
Sementara itu, Ketua Balai Bomba Senawang, Azizee Alias berkata, kebakaran tersebut memusnahkan 100 peratus tingkat atas sebuah rumah kedai dua tingkat yang terletak di Jalan SJ 3/6B, Taman Seremban Jaya dekat sini.
Jelas Azizeem pihaknya menerima panggilan kecemasan pada pukul 7.45 pagi dan tiba di lokasi 10 minit kemudian.

“Kebakaran melibatkan bangunan tingkat atas yang dipercayai merupakan sebuah lokasi rumah kongsi warga asing. Di tingkat bawah pula merupakan sebuah kedai kasut, tetapi tidak terbakar.
“Ketika kejadian penghuni tingkat atas berkenaan dikatakan sudah keluar bekerja. Tiada mangsa yang dilaporkan terlibat, bagaimanapun, siasatan awal kebakaran masih dijalankan,” katanya.-K!ONLINE


Kertas siasatan polis terlibat Macau Scam diserahkan kepada SPP
Oleh ASLIZA MUSA

1 Mac 2021, 2:47 pm
IPOH – Kertas siasatan terhadap 31 pegawai dan anggota polis berhubung penglibatan mereka dalam kes penipuan Macau Scam dan judi dalam talian membabitkan Addy Kanna telah dirujuk kepada Suruhanjaya Pasukan Polis (SPP) untuk tindakan lanjut.
Ketua Polis Negara, Tan Sri Abdul Hamid Bador berkata, siasatan kes berkenaan dilakukan oleh Jabatan Integriti dan Pematuhan Standards (JIPS) sebelum diserahkan kepada SPP yang dipengerusikan oleh Menteri Dalam Negeri (KDN).
Katanya, kesemua pegawai dan anggota yang telah dikenalpasti itu kini dalam proses untuk dijatuhi hukuman
“Oleh kerana kesalahan itu dianggap sebagai satu kesalahan yang amat serius dan melihat kepada kepentingan ramai, bukan calang-calang untuk saya sebagai Ketua Polis Negara untuk mengambil tindakan.
“Jadi, saya bawa (tindakan) ke atas lagi supaya SPP dapat mengadili (kes berkenaan) dengan sebaik-baik dan seadil-adilnya,” katanya dalam sidang akhbar selepas merasmikan Upacara Penutupan Kursus Asas Konstabel Orang Asli (PDRM) Siri 1/2020 di Lapang Sasar Utama, Briged Utara Pasukan Gerakan Am (PGA) Ulu Kinta, di sini hari ini.
Yang turut hadir, Pengarah Jabatan Pengurusan Bukit Aman, Datuk Ramli Din; Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Am) Bukit Aman, Datuk Kasuahdi Ali dan Ketua Polis Perak, Datuk Mior Faridalathrash Wahid.

Mengulas lanjut Abdul Hamid berkata, tindakan tegas seperti ditamatkan perkhidmatan atau diturunkan pangkat merupakan hukuman yang akan dikenakan ke atas pegawai dan anggota terlibat jika didapati bersalah.
“Apabila perkara ini diangkat ke atas kemungkinan hukuman adalah buang kerja, turun pangkat atau lain-lain termasuk potongan gaji.
“Bagaimanapun, dua hukuman yang utama sama ada dibuang kerja atau pun diturunkan pangkat. Itu kuasa yang ada pada SPP,” katanya.
Kosmo! pada 15 Disember lalu melaporkan, seramai 29 pegawai dan anggota polis termasuk seorang pegawai kanan berpangkat deputi komisioner disiasat bagi kes penipuan Macau Scam dan judi dalam talian membabitkan Addy Kanna.
Semua individu tersebut disiasat secara menyeluruh terutama berhubung pemilikan nilai aset luar biasa berbanding jawatan dan gaji termasuk seorang inspektor yang dipercayai memiliki wang simpanan berjumlah RM1 juta.-K!ONLINE


Bukit di Kampung Sindu terbakar lagi
Oleh ZAKI SALLEH

1 Mac 2021, 2:33 pm
IPOH – Kebakaran kawasan lereng bukit di Kampung Sindu, Jalan Cameron Highlands-Simpang Pulai dekat sini masih belum reda apabila api dikesan di kawasan belukar itu petang semalam.
Kebakaran melibatkan kawasan bukit seluas kira-kira 30 ekar itu dilaporkan orang awam sebelum sepasukan anggota dari Balai Bomba dan Penyelamat Simpang Pulai dikerah ke lokasi.
Kejadian terbaru ini berlaku tidak sampai dua hari selepas api berjaya dipadamkan oleh bomba sebelumnya.
Jurucakap Jabatan Bomba dan Penyelamat Malaysia (JBPM) Perak berkata, pihaknya menerima panggilan kecemasan pada pukul 4.34 petang semalam.
“Ketika ini operasi pemadaman sedang dijalankan melibatkan anggota seramai 12 orang di kawasan bukit dengan menggunakan peralatan pemerap api.
“Tindakan kita ketika ini ialah memantau kawasan operasi untuk mengenal pasti titik mula kebakaran bagi memudahkan kawalan dilakukan,” ujarnya

Sebuah pos kawalan bencana juga telah dibuka di lokasi kejadian bagi tujuan mengawal dan merancang operasi pemadaman kerana ia melibatkan sebuah kawasan yang luas.
Unit komunikasi bomba juga digerakkan bagi melancarkan lagi liputan jaringan komunikasi antara pasukan di kawasan berbukit berkenaan.
Operasi diketuai Abdul Hadi Abdullah manakala pegawai Unit Komunikasi JBPM, Khairul Firdaus Ibrahim turut berada di lokasi bagi memantau keadaan.-K!ONLINE


Sherry gemuruh bangun 3 pagi
Oleh FARHANA AB RAHMAN

1 Mac 2021, 1:29 pm
PETALING JAYA – Memulakan tanggungjawab sebagai penyampai radio segmen pagi Johara, Sherry Alhadad mengakui gemuruh sehingga terjaga seawal pukul 3 pagi pada hari ini.
Sherry, atau nama lengkapnya, Shariffah Mariam Syed Abdullah Al Hadad, 36, berkata, tawaran untuk menghiburkan pendengar di konti diterima sejak awal kemunculan dalam bidang seni namun dia terpaksa menolak bagi memberikan fokus kepada kerjayanya sebagai pelakon.
“Saya memulakan langkah dalam bidang seni agak lambat berbanding orang lain, jadi saya tidak mahu mensia-siakan peluang yang ada. Bukan apa, takut tidak dapat memberikan komitmen sebagai penyampai radio yang perlu berada di konti Isnin hingga Jumaat.
“Sejak 2014 lagi saya sudah ditawarkan untuk menjadi penyampai radio, cuma saya mengutamakan bidang lakonan. Akhirnya, saya menerima selepas tujuh tahun kerana merasakan tahun 2021 merupakan masa yang sesuai untuk mencuba sesuatu yang baharu.
“Perlu keluar daripada zon selesa, saya mencabar diri untuk mencuba sesuatu yang perlu dipelajari dulu. Hari pertama bertugas saya bangun pukul 3 pagi kerana terlalu berdebar menantikan reaksi pendengar,” kata Sherry kepada Kosmo! Online.
Kata Sherry, soal cetusan kimia atau keserasian antara rakan penyampai lain tidak menjadi masalah kerana pernah bekerjasama sebelum ini menerusi program televisyen.

Sherry bersama rakan-rakan penyampai Era FM lain menerusi segmen JoHaRaRy.
“Johan, Haniff dan Ray mempunyai ‘chemistry’ yang utuh kerana mereka sudah lama bersiaran bersama. Jadi, saya perlu bijak mencari ruang yang mana sebagai wanita untuk ‘masuk’ bersama mereka.
“Mujur juga kerana saya pernah bekerjasama dengan mereka sebelum ini, jadi tidak susah bagi saya. Malah, saya juga sejenis mudah masuk dengan semua orang, yang penting niat untuk belajar benda baru.
“InsyaAllah. Semoga semuanya akan berjalan dengan lancar. Saya sendiri kurang pasti mengenai kontrak dan sebagainya. Yang penting, pendengar terhibur dengan keletah kami,” kata Sherry.
Terdahulu, radio Era mengumumkan kemasukan Sherry Alhadad sebagai gandingan terbaharu segmen Pagi di Era. Gandingan Sherry bersama Johan, Haniff dan Ray dikenali dengan nama JoHaRaRy Pagi Era.
Segmen baharu itu menemui para pendengar Era secara rasminya bermula hari ini, setiap Isnin hingga Jumaat, jam 6 pagi hingga 10 pagi. – K! ONLINE


Tiada drama murid menangis, sesi persekolahan lancar
Oleh ZAKI SALLEH

1 Mac 2021, 2:21 pm
IPOH – Tiada drama tangisan dan adegan tarik-menarik tangan ibu bapa sepertimana lazimnya apabila buka sekolah pada hari pertama sesi persekolahan 2021 di Sekolah Kebangsaan Jalan Pegoh (SKJP) di sini.
Sebaliknya kehadiran murid-murid berjalan lancar dan tenang mengikut norma baharu sebaik pintu pagar sekolah dibuka seawal pukul 6.50 pagi tadi.
Seramai 330 murid memulakan sesi persekolahan hari ini yang terdiri daripada 142 murid Tahun Satu dan bakinya Tahun Dua termasuk prasekolah.
Yang Dipertua Persatuan Ibu Bapa dan Guru SKJP, Juita Mohd. Rodzi berkata, waktu ketibaan murid-murid juga adalah secara berperingkat-peringkat bermula pukul 7 pagi hingga 8.30 pagi bagi mengelakkan kesesakan.
Menurut beliau, perkongsian maklumat berhubung pembukaan sesi persekolahan menerusi aplikasi Telegram sekolah juga membolehkan ibu bapa membuat persediaan sewajarnya.
“Kita sedia maklum sesi persekolahan mengikut norma baharu ini berbeza berbanding sebelumnya selain mengurangkan sentuhan.

“Selain guru-guru, seramai lima wakil PIBG turut hadir bagi membantu pihak sekolah memastikan ketibaan murid-murid berjalan lancar,” ujarnya.
Sementara itu, bapa murid, Norazar Abdullah, 37, berpuas hati dengan persiapan pihak sekolah bagi memastikan hari pertama sesi persekolahan berjalan lancar dan teratur.
Katanya, walaupun negara berhadapan dengan pandemik Covid-19 tetapi baginya sesi persekolahan secara bersemuka merupakan kaedah yang terbaik apabila murid-murid dapat mengikuti pembelajaran dengan teratur.
Ia sama sekali berbeza dengan pembelajaran secara atas talian khususnya bagi ibu bapa bekerja sepertinya yang mempunyai kekangan masa.-K!ONLINE


Baju vintaj Nike bernilai RM37,500
Oleh YATIMIN ABDULLAH

1 Mac 2021, 12:41 pm
PASIR MAS – Sehelai baju-T jenama Nike terpakai atau vintaj yang bercetak gambar Geisha Official berjaya dijual pada harga RM37,500 oleh seorang peniaga bundle dari Kampung Tok Uban di sini baru-baru ini.
Baju-T edisi terhad yang dianggarkan berusia 40 tahun itu dijual secara bidaan menerusi jualan secara langsung di Facebook milik Mohd. Suhairi Mat Daud, 40 atau Mat Yie Tok Ube.
Menurut Mohd. Suhairi, harga yang dibida oleh individu bernama Otai Lee disifatkan sebagai rekod tertinggi jualan setakat ini.
Menurutnya, dia terkejut apabila individu dari Kuala Lumpur itu sanggup membuat bidaan pada harga tersebut.
“Alhamdulillah, ia rezeki buat saya dan keluarga. Saya berterima kasih kepada Otai Lee yang sanggup membayar terus sebaik sahaja berjaya dalam acara bidaan itu.
“Orang ramai melihat baju ini sebagai sebagai kain buruk. Bagi peminat pakaian vintaj, ia sesuatu yang bernilai kerana mempunyai sejarah dan cerita yang tersendiri,” katanya ketika ditemui pemberita hari ini.

Mohd. Suhairi memberitahu, dia akan terus menghantar pakaian itu kepada pelanggan bagi mengelakkan kejadian yang tidak diingini berlaku sekiranya melambat-lambatkan penghantaran.
Katanya, ini kerana, baju-T miliknya pernah hilang ketika proses penghantaran dilakukan sebelum ini.
“Baju Nike Geisha Official merupakan edisi terhad dan difahamkan hanya 10 helai sahaja yang berada di negara ini.
“Melihat kepada situasi itu, tidak hairan jika nilai baju-T itu boleh mencecah puluhan ribu ringgit,” ujarnya.-K!ONLINE


Dua penyeludup kambing didenda RM20,000
Oleh MOHD AZLI ADLAN

1 Mac 2021, 12:24 pm
SETIU – Padah menyeludup 111 ekor kambing Boer pada Ogos tahun lalu, dua lelaki dipercayai penyeludup haiwan ternakan masing-masing didenda RM10,000 oleh Mahkamah Majistret di sini hari ini.
Majistret Raja Norshuzianna Shakila Raja Mamat menjatuhkan hukuman itu selepas Muhammad Nor Syuhadan Mohd. Nor, 24, dan Mohd. Syamsul Fadlihisyam Ab. Aziz, 37, membuat pengakuan bersalah atas pertuduhan berkenaan.
Berdasarkan pertuduhan, kedua-dua orang kena saman (OKS) didakwa memindahkan 111 kambing Boer tanpa memiliki Perakuan Kebenaran Pindah dan Kesihatan Veterinar daripada Pengarah Perkhidmatan Veterinar.
Mereka ditahan ketika sedang membawa haiwan ternakan tersebut dengan menggunakan sebuah lori Isuzu di tepi Jalan Kota Bahru – Kuala Terengganu berhampiran Permaisuri di sini pada pukul 4.46 petang, 26 Ogos 2020.
Mengikut fakta kes, lori yang membawa 111 kambing boer yang diseludup dari Sungai Golok, Thailand dipercayai sedang dalam perjalanan ke Kuala Berang, Hulu Terengganu.
Muhammad Nor Syuhadan dan Mohd. Syamsul Fadlihisyam didakwa mengikut Perintah Subseksyen 36 (7) Akta Binatang 2013 yang memperuntukkan hukuman denda maksimum RM15,000 jika sabit kesalahan.

Majistret Raja Norshuzianna Shakila memerintahkan 111 kambing Boer berkenaan dilucut hak dengan nilai RM30,945. – K! ONLINE


Murid SK Dato’ Wan Kemara teruja disambut Iron Man
Oleh NUR ANATI JUHARI

1 Mac 2021, 12:46 pm
JITRA – Seramai 464 murid tahun satu dan dua serta pra sekolah di Sekolah Kebangsaan (SK) Dato’ Wan Kemara di Changlun dekat sini teruja apabila disambut adiwira, Iron Man pada hari pertama persekolahan secara bersemuka yang bermula hari ini.
Kehadiran individu memakai kostum Iron Man di pagar sekolah itu merupakan antara inisiatif dilakukan pihak sekolah menerusi program Seronoknya Mai Sekolah bagi mengurangkan rasa gugup murid baharu.
Guru Besar sekolah tersebut, Mohd. Nizam Saidin berkata, kalangan murid yang memulakan persekolahan hari ini dilihat teruja dengan aksi Iron Man.
“Pihak sekolah juga menghadiahkan buku nota supaya murid lebih bersemangat untuk ke sekolah selain berasa dihargai,” katanya ketika ditemui di sekolah tersebut hari ini.
Katanya, murid yang memulakan persekolahan semalam terdiri daripada 199 murid tahun satu, 203 murid tahun dua dan 50 murid prasekolah serta 12 murid pendidikan khas.
“Daripada segi prosedur operasi standard (SOP), pihak sekolah mematuhi arahan Majlis Keselamatan Negara (MKN) dengan mewajibkan pelitup muka dan penjarakan fizikal selain semua murid dipantau guru.

“Sekolah juga memperkenalkan penyuraian murid semasa pulang iaitu menjarakkan waktu pulang murid tahun satu dan dua ,” ujarnya. – K! ONLINE


3,135 polis ambil suntikan vaksin melibatkan dua fasa
1 Mac 2021, 2:01 pm
KUALA LUMPUR – Seramai 3,135 orang terdiri daripada pegawai dan anggota Polis Diraja Malaysia (PDRM) dari Kontinjen Kuala Lumpur dan Putrajaya bakal mengambil suntikan vaksin bermula bulan ini hingga April depan.
Ketua Polis Kuala Lumpur, Datuk Saiful Azly Kamaruddin berkata, daripada jumlah itu, seramai 2,882 melibatkan petugas dari Ibu Pejabat Polis Kontinjen (IPK) Kuala Lumpur dan lima Ibu Pejabat Polis Daerah (IPD) seperti Brickfields, Cheras, Dang Wangi, Sentul dan Wangsa Maju.
“Kesemua mereka ini akan menerima suntikan vaksin di Klinik Kesihatan (KK) Jinjang, Kepong.
“Manakala baki 253 orang petugas lagi melibatkan IPD Putrajaya yang mana mereka akan mengambil suntikan vaksin di KK Presint 18, Putrajaya,” ujarnya.
Beliau berkata demikian pada sidang akhbar selepas melancarkan program Suntikan Vaksin Covid-19 Polis Kuala Lumpur di Klinik Kesihatan Jinjang, di sini hari ini.
Jelasnya, mengikut perbincangan dengan Kementerian Kesihatan (KKM), pengambilan suntikan vaksin akan dilaksanakan secara berperingkat melalui dua fasa.

“Fasa pertama bermula hari ini hingga 18 Mac manakala fasa kedua pula akan bermula pada 22 Mac hingga 4 April.
“KKM mensasarkan seramai 240 orang petugas akan menerima suntikan vaksin untuk tempoh satu hari,” ujarnya.
Tambahnya, kesemua petugas yang mengambil suntikan vaksin ini merupakan golongan yang paling berisiko yang bertugas di barisan hadapan seperti di sekatan jalan raya (SJR). – K! ONLINE


PKP ditarik balik apabila tiba masa sesuai
Oleh NOR IDAYU BOSRO

1 Mac 2021, 12:50 pm
PUTRAJAYA – Perintah Kawalan Pergerakan (PKP) 2.0 yang sedang berkuat kuasa ketika ini berkemungkinan akan ditamatkan apabila imuniti kelompok dicapai melalui pelaksanaan Program Imunisasi Covid-19 Kebangsaan.
Menteri Kanan (Keselamatan), Datuk Seri Ismail Sabri Yaakob berkata, keputusan untuk menarik balik PKP dengan mengambil kira jumlah peratusan rakyat sudah divaksin bagaimanapun masih belum dibincangkan lagi buat masa ini.
“Kita belum adakan mesyuarat tentang berapa peratus (rakyat) selepas divaksin, baru kita akan tarik balik PKP.
“Tetapi, saya percaya apabila tiba masa bersesuaian, kita akan tarik balik PKP 2.0 yang diperkenalkan,” katanya dalam sidang akhbar selepas amanat Setahun Malaysia Prihatin di Pusat Persidangan Antarabangsa Putrajaya (PICC) di sini hari ini.
Turut hadir dalam sidang akhbar itu ialah Menteri Kanan (Perdagangan), Datuk Seri Mohamed Azmin Ali; Menteri Kanan (Pendidikan), Datuk Dr. Radzi Jidin; Menteri Kanan (Kerja Raya), Datuk Seri Fadillah Yusof dan Menteri Komunikasi dan Multimedia, Datuk Saifuddin Abdullah.
Semalam, Ketua Pengarah Kesihatan, Tan Sri Dr. Noor Hisham Abdullah berkata, keputusan untuk membenarkan pergerakan merentas negeri atau daerah misalnya, bergantung kepada penilaian beberapa faktor dan ia memerlukan keputusan bersama pihak kerajaan.

Beliau berkata, buat masa ini, tindakan kawalan kesihatan awam masih perlu diteruskan di samping memastikan program imunisasi berjalan lancar.
Kosmo! sebelum ini melaporkan, kelonggaran bagi aktiviti rentas negeri akan dipertimbangkan sekiranya negara mencapai imuniti kelompok dengan sasaran 70 hingga 80 peratus rakyat Malaysia sudah diberikan vaksin. – K! ONLINE


Polis Selangor sedia bantu buru Sajat
Oleh MOHD YUNUS YAKKUB

1 Mac 2021, 2:16 pm
SHAH ALAM – Polis sedia membantu mengesan usahawan kosmetik sensasi, Nur Sajat atau nama sebenarnya Muhammad Sajjad Kamaruzzaman, 36, yang dikenakan waran tangkap Mahkamah Tinggi Syariah sebelum ini.
Pemangku Ketua Polis Selangor, Datuk Arjunaidi Mohamed bagaimanapun berkata, pihaknya belum menerima sebarang permohonan daripada pihak Jabatan Agama Islam Selangor (JAIS).
“Kita sedia bantu,” katanya ringkas di sini hari ini.
Kosmo! hari ini melaporkan JAIS telah menyerbu kediaman Nur Sajat di Seksyen 10, Kota Damansara pukul 9 malam semalam.
Bagaimanapun, dalam serbuan itu tidak menemui usahawan kontroversi tersebut yang dipercayai telah melarikan diri. -K!ONLINE


Anggota URB tumpaskan sindiket dadah RM22.46 juta
Oleh MOHD SYALMIZI HAMID

1 Mac 2021, 12:35 pm
GEORGE TOWN – Dua anggota Unit Rondaan Bermotosikal (URB) berjaya menumpaskan satu sindiket pengedaran dadah selepas menahan seorang lelaki warga Indonesia bersama sejumlah syabu bernilai RM22.46 juta Khamis lalu.
Pembongkaran sindiket berkenaan dibuat semasa tugasan rondaan oleh Koperal Muhammad Shahilmi Shahadan dan Koperal Simon Pasal Anak Kana dari Ibu Pejabat Polis Daerah Seberang Perai Tengah berdekatan sebuah kondominium di Juru Sentral, Bukit Mertajam dekat sini kira-kira pukul 2 pagi.
Pengarah Jabatan Siasatan Jenayah Narkotik Bukit Aman, Datuk Razarudin Husain berkata, kejadian itu disedari anggota berkenaan ketika melihat tiga suspek sedang memunggah dadah berkenaan dari lori ke dalam sebuah kenderaan utiliti sukan (SUV) jenis Honda BRV.
Menurutnya, seorang suspek berusia 23 tahun berjaya ditahan, manakala dua lagi lelaki warga Indonesia yang sudah dikenal pasti identitinya sedang diburu selepas berjaya meloloskan diri.
“Ini adalah julung-julung kalinya pihak URB berjaya membuat tangkapan dadah.
“Ia juga antara tangkapan terbesar dalam tempoh lima tahun iaitu membabitkan dadah jenis syabu seberat 623.76 kilogram di dalam 601 bungkusan,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.

Menurut Razarudin, polis menemui dadah-dadah berkenaan yang disembunyikan pada ruangan rahsia di bahagian bawah lantai lori tiga tan tersebut.
Beliau berkata, susulan tangkapan itu, polis turut menaha empat lagi lelaki di Kulai dan Seri Alam, Johor serta Sungai Buloh, Selangor. – K! ONLINE


Lagi mangsa kena tipu ‘pegawai LHDN’
Oleh MOHD. SHAHRULANOOR ISHAK

1 Mac 2021, 12:30 pm
KUANTAN – Awas dan selidiki terlebih dahulu apabila menerima panggilan telefon daripada individu mengaku pegawai Lembaga Hasil Dalam Negeri (LHDN).
Ia kerana seorang pengurus ladang di Mentakab, Temerloh dekat sini menjadi mangsa terbaharu apabila kerugian RM8,500 akibat ditipu dalam kejadian semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, lelaki berusia 44 tahun itu dihubungi suspek awal petang semalam.
“Petang Ahad semalam, mangsa terima panggilan telefon daripada nombor 017-8629575 mengatakan dari LHDN Cyberjaya.
“Suspek mengatakan syarikat milik mangsa mempunyai tunggakan cukai yang belum dijelaskan sebanyak RM38,000.
“Dia (mangsa) menafikan hal tersebut kerana tidak mempunyai syarikat,” kata Mohd. Wazir menerusi kenyataan hari ini.

Tambah beliau lagi, suspek mengatakan kad pengenalan mangsa mungkin digunakan pihak lain untuk mendaftar syarikat dan meminta mangsa membuat laporan polis.
Kata beliau, talian telefon kemudian disambungkan kepada individu menyamar polis yang kononnya sedang bertugas di Ibu Pejabat Polis Daerah Kuantan di sini.
“Sejurus talian disambungkan, suspek menyamar polis itu menyuruh mangsa memuat turun aplikasi palsu Bank Negara, MyBNM.
“Selepas memuat turun, mangsa diarahkan mengisi butir dokumen peribadi serta maklumat perbankan termasuk kata laluan akaun online dan nombor PIN kad bank,” katanya.
“Mangsa juga disuruh memindahkan wang daripada akaun Maybank dan Ambank untuk dimasukkan ke akaun Public Bank miliknya sendiri.
“Mula berasa curiga, mangsa kemudian memeriksa baki akaunnya dan mendapati sejumlah wang telah dipindahkan ke dalam akaun milik seorang wanita,” katanya.
Lelaki itu lantas tampil ke Balai Polis Mentakab untuk membuat laporan dan kes disiasat mengikut Seksyen 420 Kanun Keseksaan.-K!ONLINE


Kluster terbaharu di NS babitkan kumpulan berisiko tinggi
Oleh NOR AINNA HAMZAH

2 Mac 2021, 8:03 pm
SEREMBAN – Kluster Jalan Bukit Blossom iaitu kluster terbaharu yang direkodkan di negeri ini membabitkan golongan berisiko tinggi terdiri daripada penghuni pusat jagaan warga emas di Taman Bukit Blossom.
Mengikut data yang dikongsikan oleh Pusat Kesiapsiagaan dan Tindakan Cepat Krisis Kebangsaan (CPRC), kes indeks bagi kluster berkenaan membabitkan seorang perempuan berusia 77 tahun warganegara Malaysia yang dilaporkan positif Covid-19 pada 28 Februari hasil saringan pra prosedur.
Menurutnya, sebanyak 40 individu telah disaring di mana 18 kes telah direkodkan dengan catatan kes baharu sebanyak 16 kes.
Sementara itu,  Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, tambahan kluster baharu itu menjadikan terdapat 25 kluster yang masih belum diisytiharkan tamat di negeri ini.
“Selain penambahan kes dari Kluster Jalan Bukit Blossom, terdapat penambahan kes positif Covid-19 pada kluster Industri Sungai Gadut iaitu 56 kes, kluster Industri TTJ serta kluster Industri Tekstil Nilai, masing-masing tujuh kes, kluster Persiaran Bunga Tanjung tiga kes baharu dan kluster Jalan Lima (Selangor) terdapat satu kes baharu direkodkan di Mukim Rasah.
“Secara keseluruhannya, sehingga pukul 12 tengah hari tadi terdapat 115 kes baharu positif Covid-19 dilaporkan ke CPRC Jabatan Kesihatan Negeri, Negeri Sembilan (JKNNS) menjadikan jumlah keseluruhan kes sebanyak 16,091 kes,” katanya dalam kenyataan, di sini, hari ini.-K! ONLINE


Duterte pecat duta Filipina dera amah
Oleh KOSMO!

2 Mac 2021, 8:00 pm
MANILA – Filipina memecat bekas dutanya ke Brazil selepas dia dirakam sistem televisyen litar tertutup (CCTV) menyerang seorang pembantu rumah di kediaman rasminya di Brasilia.
Marichu Mauro dipanggil balik ke Manila lewat tahun lalu selepas saluran penyiaran Brazil, GloboNews menyiarkan CCTV yang dirakam dalam tempoh lebih lapan bulan menunjukkan dia berulang kali mendera kakitangan di kediamannya.
Diplomat kerjaya (bukan lantikan politik) itu dipecat daripada perkhidmatan luar, kata Presiden Rodrigo Duterte kelmarin.
“Undang-undang perlu dipatuhi. Sekiranya anda ingkar, anda mengambil risiko,” kata Duterte.
Pemecatan Mauro bermakna dia kelihangan pencennya.
Menurut GloboNews, pekerja warga Filipina itu bertugas di kediaman rasmi duta tersebut di ibu kota Brazil.

Rakaman penderaan itu bertarikh antara Mac hingga Oktober 2020 digunakan sebagai bukti daam aduan kepada kerajaan Filipina terhadap Mauro.
Wanita itu dihantar ke Brazil pada 2018 yang mana dia turut bertanggungjawab ke atas misi diplomatik ke Colombia, Guyana, Suriname dan Venezuela.
Berjuta-juta rakyat Filipina mengelak gaji rendah, penggangguran dan peluang terhad di tanah air dengan berhijrah keluar negara termasuk bekerja sebagai pembantu rumah. Wang yang dihantar pulang adalah penting kepada ekonomi Filipina.
Bagaimanapun, ramai pekerja tersebut berdepan situasi berbahaya manakala laporan mengenai penderaan fizikal dan emosi bukan perkara asing walaupun kebanyakannya dilakukan oleh majikan asing. – AFP


Lima peluru pemburu haram pada tubuh Awang Rasau
Oleh ZAKI SALLEH

2 Mac 2021, 8:54 pm
IPOH – Keadaan harimau belang digelar Awang Rasau yang ditangkap Jabatan Perlindungan Hidupan Liar dan Taman Negara (Perhilitan) di ladang kelapa sawit Felda Kerteh 3, Dungun, Terengganu minggu lalu masih belum pulih akibat kecederaan kesan tembakan pada kaki belakangnya dipercayai oleh pemburu haram.
Harimau jantan seberat lebih 160 kilogram (kg) itu masih dirawat setelah dipindahkan ke Pusat Menyelamat Hidupan Liar Kebangsaan (NWRC) di Sungkai pada 22 Februari lalu untuk rawatan susulan.
Awang Rasau dikatakan harimau yang membaham 35 ekor lembu penduduk kampung di Felda Kerteh 3 dan Kerteh 4.
Jabatan Perhilitan dalam satu kenyataan memberitahu, melalui keputusan imbasan X-ray yang telah dijalankan mendapati, lima kesan butir peluru dijumpai pada tubuh haiwan itu dan bukannya tiga butir peluru seperti yang dilaporkan sebelum ini.
Menurut kenyataan tersebut, sebutir peluru telah berjaya dikeluarkan manakala pembedahan untuk mengeluarkan baki peluru yang lain akan dilakukan dalam masa terdekat.
“Berdasarkan pemeriksaan baki peluru yang tertinggal berada agak dalam pada badan Awang Rasau. Perhilitan akan berusaha sedaya upaya untuk menyelamatkan Awang Rasau.

“Oleh itu, sama-sama kita berdoa agar Awang Rasau kembali pulih seperti sediakala dan boleh dilepaskan semula ke habitat asalnya,” ujarnya.
Kosmo! pada 23 Februari lalu melaporkan, kerisauan lebih 300 peneroka di Felda Kerteh 3 dan 4, Ketengah Jaya, Dungun, Terengganu berakhir selepas seekor harimau belang yang membaham 35 ekor lembu ternakan penduduk akhirnya ditangkap.


Rider OKU terima kejutan dari Bonda Nor
Oleh AHMAD SHAHERMAN SHAMSURI

2 Mac 2021, 10:19 pm
PETALING JAYA – Kisah tular seorang penghantar makanan yang merupakan orang kelainan upaya (OKU) yang dikenali sebagai Rizuam yang terlewat menghantar makanan kepada pelanggan sebelum ini membuka pintu rezeki kepadanya.
Kisah Rizuam viral di media sosial selepas ia dikongsi oleh penulis buku terkenal, Bonda Nor atau nama sebenarnya Norli Madlan di laman Facebooknya pada 23 Februari lalu.
Dalam status yang dimuat naik itu, Bonda Nor menceritakan bagaimana salah faham yang berlaku ketika beliau membuat pesanan Yong Tau Fu untuk berbuka puasa yang sepatutnya dihantar Rizuam.
Status itu telah dikongsi oleh lebih 3,300 pengguna dengan ribuan lagi perkongsian lain dibuat netizen.
“Walaupun dah bagi tips pada rider tersebut melalui system Grab Pay, hati saya tetap rasa tak seronok. Saya rasa bersalah sebab salah sangka padanya.
“Oleh itu, saya tuliskan kisah tersebut di Facebook untuk peringatan bersama. Bahkan saya juga menghubungi pihak Grab untuk mengesan rider OKU yang menghantar makanan tersebut,” katanya di Facebook semalam.

Menurut Bonda Nor, selepas beberapa hari menunggu, petang tadi berlangsungnya pertemuan yang sangat indah dengan remaja terbabit sebelum dia menyampaikan sedikit wang tunai sebanyak RM5,000 selain buku motivasi.
“Alhamdulillah, saya sempat umumkan pertemuan ini di Akademi Bonda Nor dan team speaker Ekspres-I dan ternyata ramai yang mahu menyelitkan sumbangan buat Rizuam.
“Apa yang paling membuat saya terkesima bila melihatnya datang dalam keadaan kaki terhincut-hincut akibat kemalangan terlanggar kerbau selepas balik kerja pada waktu malam. Allahu Akbar betapa gigihnya dia bekerja mencari rezeki,” jelas Bonda Nor lagi.


Zarina Anjoulie, suami sudah rujuk
Oleh NUR EMIRA SAIZALI

2 Mac 2021, 10:34 pm
PETALING JAYA – Sebulan selepas bercerai secara mengejut, pelakon Zarina Anjoulie sekali lagi membuat kejutan apabila mendedahkan dirinya kini kembali bergelar isteri kepada Eilyas Azhar.
Perkara tersebut dimaklumkan oleh Zarina menerusi Instagramnya hari ini.
Menerusi perkongsian tersebut, Zarina turut memberi amaran kepada wanita-wanita yang kerap menghantar mesej terhadap suaminya agar berhenti melakukan perkara tersebut.
“Wahai perempuan-perempuan yang asyik menghantar mesej kepada Yas (nama gelaran Eilyas), aku rasa sekarang sudah boleh berhenti mesej suami aku.
“Tak marah, pesan sahaja. Aku dan Yas pun sudah rujuk,” katanya dalam entri tersebut.
Selang tidak lama kemudian, pelakon drama Anak Pontianak itu bagaimapun bertindak memadam entri tersebut.

Malah, dia juga tidak memperincikan tarikh mereka kembali bergelar suami isteri.
Kosmo! pada 27 Januari lalu pernah melaporkan Zarina mendedahkan dia dan suami sudah memfailkan perceraian.
Untuk rekod, Zarina dan Eilyas mendirikan rumah tangga pada 17 Julai tahun lalu di Pejabat Agama Islam Daerah Seremban, Negeri Sembilan. – K! ONLINE


Bawang putih sukar didapati di Jawa Tengah
Oleh KOSMO!

2 Mac 2021, 8:01 pm
JAKARTA – Jawa Tengah mengalami masalah kekurangan bekalan bawang putih sejak April tahun, lapor portal Suara.com.
Menurut Rekod Perkhidmatan Keselamatan Makanan (Dishanpan) Provinsi Jawa Tengah, bekalan bawang putih bahkan tidak mencukupi di kawasan tersebut ketika ini.
“Memang kita mengalami kekurangan bawang putih sejak April tahun lalu ketika musim menuai. Ia terus tidak mencukupi,” kata Ketua Dishanpan Jawa Tengah, Agus Wariyanto.
Menurut statistik permintaan di Jawa Tengah tahun lalu, rakyat di kawasan itu menggunakan 64,000 kilogram (kg) bawang putih namun hanya 31,000kg mampu dibekalkan kepada pengguna.
Agus berkata, masalah tersebut perlu diatasi segara kerana jika tidak, ia bekal menyebabkan impak terhadap ekonomi penduduk.
Ketika ini, harga runcit bagi bawang putih mencecah 30,000 rupiah (RM8.50) sekilogram.

“Masalah ini harus diatasi segera kerana bulan puasa dan lebaran hampir tiba. Kita perlukan suatu dasar dari pusat. Adakah mahu import atau wujudkan dasar lain,” katanya. – Agensi


Christopher Hohn terima gaji tertinggi di Britain
Oleh KOSMO!

2 Mac 2021, 8:30 pm
LONDON – Pengurus dana lindung nilai, Christopher Hohn mencatat rekod di Britain tahun lalu apabila menjadi penerima gaji tahunan terbesar selepas beliau membayar gaji untuk diri sendiri berjumlah hampir setengah bilion dolar AS, demikian  menurut dokumen yang dikemukakan kelmarin.
Jutawan tersebut yang juga merupakan pemilik syarikat  Children’s Invesment(TCI), membayar gaji  AS$479 juta (RM1.94 bilion) ke dalam syarikat peribadinya, TCI Fund Management.
Jumlah gaji yang dibayar dalam bentuk  dividen bagi tahun fiskal berakhir Mac ini  adalah tertinggi pernah dibayar kepada individu di Britain, lapor akhbar The Guardian.
Angka tersebut adalah 9,000 kali ganda lebih tinggi  daripada purata gaji tahunan  di Britain.
Hohn memecahkan rekod yang sebelum ini dipegang oleh Denise Coates yang merupakan pengasas laman web pertaruhan online dikenali sebagai Bet365.
Beliau menerima AS$448 (RM1.82 bilion) bagi gaji dan dividen pada 2018. – AFP


THT hanya perlu sertakan surat KKM
Oleh MUHAMMAD RIDUAN MOHD HANAFIAH

2 Mac 2021, 9:03 pm
PASUKAN Hoki Terengganu (THT) boleh menarik nafas lega selepas tiga pemain utama pasukan tersebut yang dijangkiti wabak Covid-19 bulan lalu boleh menyertai Liga Hoki Malaysia (MHL) 2021 pada 11 Mac ini sekiranya bebas dari wabak tersebut.
Penyerang sensasinya, Faizal Saari, Abdul Khalid Hamirin dan pemain tengah, Shello Silverius dikejutkan apabila disahkan positif wabak tersebut pada 23 Februari lalu dan sedang menjalani ujian kuarantin.
Presiden Konfederasi Hoki Malaysia (MHC), Datuk Seri Subahan Kamal berkata, tiga pemain THT tersebut hanya perlu mengemukakan surat pengesahan daripada Kementerian Kesihatan Malaysia (KKM) dan kebenaran tersebut turut melibatkan kesemua peserta, termasuk pegawai yang akan menyertai kejohanan itu di Stadium Nasional Hoki, Bukit Jalil.
“Pemain yang dijangkiti wabak tersebut hanya perlu membawa surat dari KKM yang mengesahkan mereka bebas dari jangkitan wabak Covid-19.
“Tidak kiralah siapa mereka dan MHC hanya menerima surat ujian rasmi dari KKM untuk membenarkan mereka beraksi. Jika tiga pemain tersebut gagal menunjukkan surat mereka tidak dibenarkan bermain.
“Jika pemain yang dijangkiti wabak tersebut terlepas beraksi pada perlawanan pembukaan mereka juga boleh beraksi di pentas separuh akhir namun mereka hanya perlu pamerkan surat dari KKM,” katanya dalam sidang akhbar menjelang penganjuran MHL 2021.

Dalam pada itu, Subahan turut memberi amaran bahawa pihaknya tidak akan teragak-agak untuk ‘menedang’ keluar mana-mana pemain mahupun pasukan yang ‘kantoi’ menyelinap keluar dari lokasi gelembung sukan.
“Sebenarnya memang kita bersedia dan kita ada pegawai teknikal terbaik malah mereka bekerja keras dalam memastikan setiap peraturan disarankan oleh pihak kerajaan akan dipatuhi.
“Kita mahu beritahu kepada pasukan iaitu tiada kelonggaran dilakukan. Kita memandang perkara ini cukup serius dan jika kita mengesan mana-mana individu yang melanggar peraturan sudah pasti ia akan mengganggu perjalanan liga malah menyebabkan saingan liga ini boleh dibatalkan.
“Sebab itu kita tidak akan bertolaransi mana-mana pemain mahupun pasukan mengambil sambil lewa perkara ini. Mungkin kita akan singkirkan pasukan dan pemain tetapi ia masih terlalu awal untuk di perkatakan.
“Biarlah komuniti teknikal sukan yang putuskan dan kita tidak akan bertolenrasi dengan perkara. Semua orang perlu ikut peraturan yang kita tetapkan,” jelasnya.


Polis nafi kejadian tular suami tembak mati isteri
Oleh MASTURAH SURADI

2 Mac 2021, 9:46 pm
KOTA TINGGI – Polis menafikan satu mesej yang tular di media sosial WhatsApp mendakwa seorang lelaki menembak mati isterinya dalam kejadian yang berlaku di Taman Sri Saujana di sini semalam.
Ketua Polis Daerah Kota Tinggi, Superintendan Hussin Zamora ketika dihubungi berkata, pihaknya tidak menerima sebarang laporan berkaitan insiden tembak sebaliknya hanya menerima laporan berkaitan orang hilang yang melibatkan seorang wanita.
Katanya, dakwaan bunuh yang ditularkan juga belum dapat dipastikan kerana isteri lelaki berkenaan belum ditemui sama ada sudah meninggal dunia atau sebaliknya.
“Siapa bunuh, sebab bunuh belum dapat dirungkaikan faktanya. Setakat ini laporan hanya melibatkan isteri lelaki berkenaan yang keluar rumah di mana maklumat diperolehi daripada orang awam yang dijadikan maklumat pertama pihak polis.
“Susulan laporan itu juga polis turut berjaya merampas dua laras senjata api senapang patah serta sejumlah peluru tanpa lesen daripada suami kepada wanita berkenaan,”katanya kepada Kosmo! di sini hari ini.-K! ONLINE


Pergerakan dari Selangor, KL ke Putrajaya masih tidak dibenarkan
Oleh NUR HUDA MUSA

2 Mac 2021, 8:33 pm
PETALING JAYA – Pergerakan dari Selangor atau Wilayah Persekutuan Kuala Lumpur ke Wilayah Persekutuan Putrajaya masih tidak dibenarkan.
Menteri Kanan (Keselamatan), Datuk Seri Ismail Sabri berkata, larangan itu dibuat kerana Wilayah Persekutuan Putrajaya kini berstatus Perintah Kawalan Pergerakan Pemulihan (PKPP).
“Seperti yang dilaksanakan sewaktu Perintah Kawalan Pergerakan Bersyarat (PKPB) 1.0, Selangor, Kuala Lumpur dan Putrajaya adalah dianggap satu zon.
“Bagaimanapun, pergerakan dari Selangor dan Kuala Lumpur yang berstatus PKPB ke Putrajaya kini masih tidak dibenarkan bagi melindungi Putrajaya dari penularan Covid-19,” katanya dalam satu kenyataan di sini hari ini.
Jelasnya, pergerakan dari Selangor atau Kuala Lumpur ke Putrajaya masih memerlukan kebenaran polis kecuali bagi mereka yang bekerja dan mempunyai surat majikan.
Sementara pergerakan rentas antara Selangor ke Kuala Lumpur adalah dibenarkan. – K! ONLINE


Terusan Venice kering lagi
Oleh KOSMO!

2 Mac 2021, 7:39 pm
VENETO, ITALI – Terusan di bandar Venice, Itali, kering buat kali kedua dalam tempoh tiga tahun berpunca daripada air laut yang surut dan kurangnya hujan di kawasan tersebut, lapor akhbar Daily Mail.
Gondola-gondola terkandas di dasar terusan yang kering selepas air surut hampir 48 sentimeter (sm) di bawah aras laut Sabtu lalu. Ramalan cuaca menyatakan air laut akan surut lebih rendah minggu ini.
Fenomena air surut ekstrem itu dikatakan mempunyai kaitan dengan bulan penuh pada Februari yang dikenali sebagai ‘bulan salji’.
Gelaran bulan salji itu berikutan salji turun paling lebat di sebahagian besar hemisfera utara pada Februari.
Terusan kontang itu juga dikaitkan dengan cuaca tekanan tinggi di seluruh Itali bulan lalu yang mengakibatkan awan kurang terbentuk dan tiada hujan.
Pada Januari 2018, paras air laut di terusan Venice turun lebih rendah iaitu 66sm di bawah aras laut manakala rekod sepanjang zaman dicatatkan pada bulan Februari 2008 apabila air surut 83sm di bawah aras laut, demikian menurut media Itali.
Pihak berkuasa Venice berkata bahawa ‘pada hari bulan baharu dan bulan penuh, kesan graviti matahari dan bulan menyebabkan kadar pasang surut tertinggi berlaku dan fenomena tersebut boleh diramal untuk tempoh beberapa tahun akan datang – Agensi


Lelaki gagal larikan Proton Satria
Oleh NUR AMALINA AZMAN

2 Mac 2021, 7:28 pm
LANGKAWI – Cubaan seorang lelaki disyaki penagih dadah melarikan sebuah kereta jenis Proton Satria gagal apabila dia ditahan polis dalam kejadian di Kampung Penarak di sini semalam.
Dalam kejadian kira-kira pukul 1.30 tengah hari itu, suspek berusia 56 tahun bertindak melarikan kereta yang diletakkan di tepi sebuah rumah di kampung tersebut.
Ketua Polis Daerah Langkawi, Asisten Komisioner Shariman Ashari berkata, kejadian berlaku ketika pemilik kereta berusia 26 tahun sedang memanaskan enjin kereta tersebut sebelum dia masuk sebentar ke dalam rumah untuk mengambil barang.
“Lelaki itu kemudian mendapati keretanya dilarikan sebelum bertindak mengejar suspek sehingga persimpangan lampu isyarat Jalan Ayer Hangat dan terserempak dengan sepasukan anggota polis Bahagian Siasatan Jenayah Narkotik.
“Anggota berkenaan kemudiannya mengejar suspek sehingga persimpangan lampu isyarat Bukit Malut. Berlaku sedikit pergelutan sebelum suspek ditahan,” katanya di sini hari ini.
Katanya, pemeriksaan menemui satu peket lut sinar berisi dadah jenis syabu dengan berat anggaran 0.5 gram di dalam poket seluar sebelah kanan suspek.

“Suspek yang positif dadah jenis methamphetamine direman bermula hari ini hingga 5 Mac untuk membantu siasatan,” tambahnya. – K! ONLINE


Neelofa hadiahkan seterika RM13,000 kepada Nabila
Oleh SAIRUL ZAMRI MISRANI

2 Mac 2021, 7:53 pm
PETALING JAYA – Selebriti terkenal, Neelofa sekali lagi menjadi bualan netizen selepas menghadiahkan satu set seterika kepada kakaknya, Noor Nabila.
Lebih mengejutkan, carian netizen mengenai harga seterika yang dihadiahkan usahawan itu mencecah RM13,000 seunit.
Pendedahan tersebut dilakukan seorang pengguna dengan memuat naik tangkap layar InstaStory Nabila yang mengucapkan terima kasih kepada adiknya atas pemberian hadiah tersebut.
“Tengok Neelofa bagi kakak dia iron (seterika) ni macam best.
“Gigih google (carian) nak beli juga, sekali tengok harga dia mampu ‘berhuhu je’,”tulisnya.
Entri berkenaan mencetuskan pelbagai reaksi netizen, termasuk mempersoalkan ‘kecanggihan’ seterika tersebut yang dikatakan memiliki teknologi terkini selain mengambil kira faktor keselamatan.

“Iron (seterika) ni boleh gerak sendiri ke macam mana? Ada wifi ke?
“Bukan dia guna pun nanti, bibik dia yang guna,” komen netizen.
Pada September lalu, dalam perkongsian menerusi YouTubenya, Nabila memaklumkan akan berpindah ke kediaman baharu.
Pemberian seterika mahal tersebut dipercayai merupakan hadiah daripada Neelofa atau nama lengkapnya Noor Neelofa Mohd. Noor kepada Nabila untuk kediaman baharunya nanti.
Sementara itu minggu lalu, bekas pengacara MeleTOP itu turut menjadi bualan netizen apabila dikecam mewarnakan kuku jarinya dengan inai yang kelihatan berwarna hitam sekali gus dilabel berhati hitam.-K! ONLINE


Hasut tolak vaksin adalah satu kesalahan
Oleh NUR HUDA MUSA

2 Mac 2021, 7:15 pm
PETALING JAYA – Perbuatan menghasut orang ramai supaya menolak pengambilan vaksin Covid-19 adalah salah satu kesalahan berdasarkan Ordinan Darurat.
Menteri Kanan (Keselamatan), Datuk Seri Ismail Sabri berkata, tindakan itu boleh dianggap sebagai mendatangkan khianat awam dengan niat menakutkan orang ramai.
“Semalam, saya difahamkan polis sudah membuat kenyataan. Ketua Polis Negara, Timbalan Ketua Polis Negara sudah membuat kenyataan bahawa ia satu kesalahan yang boleh dikenakan tindakan.
“Melalui Ordinan Darurat yang dipinda, tindakan segera boleh diambil terhadap mereka,” katanya dalam sidang khas hari ini.
Sementara itu, ketika diminta mengulas mengenai kompaun sehingga RM10,000 boleh dikenakan kepada individu yang melanggar prosedur operasi standard (SOP) bermula 11 Mac nanti, Ismail Sabri berkata, had maksima itu dinaikkan untuk individu atau pihak yang melakukan kesalahan serius.
“Sebelum ini kita mendengar ramai tidak berpuas hati apabila sebuah kilang yang menyebabkan penularan Covid-19 sehingga lebih 4,000 pekerja mereka positif, didenda RM1,000 kerana Akta 432 menghadkan kompaun RM1,000 sahaja.

“Jadi, oleh kerana darurat diproklamasikan maka kerajaan telah meminda hukuman dan menaikkan had maksima tersebut untuk pihak-pihak yang berdegil tidak mematuhi SOP.
“Ketua Polis Negara sendiri telah memberikan penjelasan bahawa mereka yang dikenakan kompaun lebih daripada RM1,000 atau RM10,000 adalah pihak yang telah berulang-ulang kali melakukan kesalahan,” jelasnya.
Dalam pada itu Ismail Sabri berkata, beliau turut berharap agar rakyat beri keyakinan kepada Polis Diraja Malaysia (PDRM), dalam menjaga keselamatan rakyat.
“Mereka tahu menggunakan kuasa yang ada pada mereka dan menggunakan budi bicara untuk menjaga keselamatan kita.
“Jangan rasa ragu dan sangsi kepada polis dan mula menganggap mereka akan berlaku kejam kepada rakyat. Saya percaya, tidak akan ada penganiayaan kepada rakyat,” tegasnya. – K! ONLINE


Warga emas ditahan cabul cucu
Oleh IVAN AMIRUL

2 Mac 2021, 7:47 pm
KOTA MARUDU – Seorang lelaki warga emas ditahan atas kesalahan mencabul cucunya dalam kejadian di Jalan Pekan Lama, di sini semalam.
Perbuatan jijik lelaki berusia 60 tahun itu terbongkar selepas disedari bapa mangsa berikutan terdengar suara kanak-kanak berusia lima tahun berkenaan mengadu sakit.
Bapa mangsa kemudiannya membawa kanak-kanak berkenaan membuat laporan polis kira-kira pukul 4 petang hari sama.
Ketua Polis Daerah Kota Marudu, Superintendan Mohd Izaan Abdullah berkata, sepasukan polis dikerah ke lokasi kejadian dan terus menahan suspek sebaik menerima laporan.
“Siasatan awal mendapati kejadian disedari bapa mangsa selepas terdengar suara anaknya yang mengadu ‘sakit’ ketika melalui bilik mentuanya.
“Bapa mangsa terus melihat ke dalam bilik dan mendapati mangsa berada di atas badan suspek dalam keadaan separuh bogel,” katanya ketika dihubungi hari ini.

Mengulas lanjut, Mohd Izaan memaklumkan suspek kini ditahan reman untuk siasatan lanjut dan kes disiasat mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017.-K! ONLINE


PKPD Perumahan Townvilla dan blok Flat Sibujaya tamat Khamis ini
Oleh NUR HUDA MUSA

2 Mac 2021, 7:25 pm
PETALING JAYA – Kerajaan bersetuju menamatkan pelaksanaan Perintah Kawalan Pergerakan Diperketatkan (PKPD) di Perumahan Townvilla dan sebahagian besar blok Flat Sibujaya, Sibu, Sarawak pada 4 Mac 2021 seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, kerajaan bagaimanapun mengecualikan penamatan PKPD di blok C, H, J, K, L, N dan R Flat Sibujaya yang dilanjutkan bermula 5 sehingga 11 Mac 2021.
“Keputusan itu dibuat selepas Kementerian Kesihatan (KKM) mengesahkan kes di Perumahan Townvilla dan sebahagian besar blok Flat Sibujaya menunjukkan trend penurunan.
“Sehingga kini, KKM telah melaksanakan saringan terhadap 6,818 penduduk dan daripada jumlah itu, sebanyak 277 kes positif Covid-19 telah direkodkan melibatkan kedua-dua lokaliti ini,” katanya ketika sidang khas hari ini.
Dalam pada itu Ismail Sabri berkata, seramai 400 individu telah ditahan semalam atas kesalahan ingkar prosedur operasi standard (SOP), dan daripada jumlah itu, 352 telah dikompaun manakala 48 individu direman.
“Antara kesalahan ingkar SOP termasuk, gagal menyediakan peralatan/merekod butiran diri/pelanggan (106), aktiviti pusat hiburan (102), tidak memakai pelitup muka (92), rentas negeri/daerah tanpa kebenaran (35), tiada penjarakan fizikal (34) dan lain-lain (31).

“Ops Benteng semalam juga telah berjaya menahan lapan orang pendatang asing tanpa izin (PATI) serta merampas lima buah kenderaan darat dalam operasi yang diadakan di seluruh negara,” jelasnya. – K! ONLINE


Operasi pemadaman tamat selepas 96 jam ‘bertarung’
Oleh DIYANATUL ATIQAH ZAKARYA

2 Mac 2021, 7:59 pm
MELAKA – Selepas 96 jam ‘bertarung’, pasukan bomba akhirnya mampu menarik nafas lega apabila operasi pemadaman kebakaran di ladang sawit di Kampung Bukit Durian, Serkam di sini sejak Jumaat lalu itu, berakhir petang tadi.
Penolong Pengarah Operasi negeri, Penguasa Bomba ll Muhammad Izwan Arief Mat Nor berkata, kerja-kerja pemadaman yang dibuat bermula pukul 4.59 petang Jumaat lalu itu akhirnya tamat pada pukul 6.39 petang tadi.
Katanya, kerja-kerja akhir pemadaman dilakukan sepasukan sembilan anggota dan seorang pegawai dari Balai Bomba dan Penyelamat (BBP) Merlimau.
“Operasi pemadaman kebakaran meliputi keluasan kawasan kira-kira 20 hektar kerana tanah di lokasi ini adalah jenis gambut yang menyimpan haba atau api di bahagian dalam.
“Jadi, perimeter kerja-kerja pemadaman turut diluaskan daripada 16 hektar kepada 22 hektar bagi memastikan kebakaran telah dipadamkan sepenuhnya dan kawasan itu selamat,” katanya ketika dihubungi di sini, hari ini.
Tambahnya, selain faktor jenis tanah, operasi itu mengambil masa panjang disebabkan cuaca panas dan angin kuat yang menyebabkan pasukan berdepan kesukaran untuk mengawal kebakaran.

Kosmo! pada Sabtu lalu melaporkan, seramai 36 anggota termasuk enam pegawai Jabatan Bomba dan Penyelamat Malaysia negeri bertungkus-lumus lebih 24 jam mengawal kebakaran daripada terus merebak ke kawasan seluas 24 hektar, di Kampung Bukit Durian di sini.-K! ONLINE


[VIDEO] Bapa akan sampaikan ‘hajat’ Mohd. Afiq
Oleh OTHMAN YAHAYA

2 Mac 2021, 7:43 pm
SUNGAI PETANI- Bapa Mohd. Afiq Ikmal, Muhamad Zaini Rahim, terkilan kerana anaknya tidak sempat memberikan hadiah kepada doktor dan jururawat yang merawatnya di hospital itu sejak 13 Februari lalu.
Menurutnya, arwah telah buat tempahan 35 kotak hadiah untuk disampaikan sendiri kepada petugas berkenaan pada bulan ini tetapi hajatnya itu tidak kesampaian.
“Insya-Allah saya sekeluarga akan menyempurnakan hajatnya itu,” katanya katanya ketika ditemui di rumah datuk Allahyarham Mohd. Afiq Ikmal di Kampung Masjid, Tikam Batu di sini hari ini.
Menurut Muhamad Zaini, 50, dia sedih dengan kematian anak sulungnya itu kerana sebelum itu arwah memandangnya dengan sayu tetapi tidak boleh bercakap.
“Arwah solah-olah mahu berbisik sesuatu kepada saya sebelum dia pergi buat selama-lamanya.
“Saya bersyukur kerana sempat bersama arwah semasa dia menghembuskan nafas terakhirnya,”katanya.-K! ONLINE


Majlis akad nikah boleh diadakan di hotel dan dewan komuniti
Oleh ASLIZA MUSA

2 Mac 2021, 7:19 pm
IPOH – Majlis akad nikah di Perak kini boleh dijalankan di premis yang disewa seperti hotel dan dewan komuniti selain masjid dan surau, berkuat kuasa Jumaat ini.
Pengarah Jabatan Agama Islam Perak (Jaipk), Datuk Mohd. Yusop Husin berkata, penganjuran majlis di masjid dan surau itu bagaimanapun perlu mendapatkan kebenaran daripada pengerusi di kedua-dua premis tersebut.
“Berkuatkuasa Jumaat ini, majlis akad nikah diberi pilihan keutamaan untuk dilaksanakan di premis-premis tersebut termasuk di Pejabat Agama Islam Daerah.
“Penganjuran di lokasi tersebut perlu mematuhi jumlah kehadiran iaitu 50 peratus daripada kapasiti premis atau tidak melebihi jumlah maksimum 250 orang.
“Selain itu, amalan norma baharu juga perlu terus dipraktikkan seperti kerap membasuh tangan, penjarakan sosial dan memakai pelitup muka,” katanya dalam kenyataan di sini hari ini.
Menurut Mohd. Yusop, ketetapan baharu itu dibuat selaras dengan pengumuman kerajaan berhubung Perintah Kawalan Pergerakan (PKP) dan pelaksanaan Pelan Imunisasi Covid-19 Kebangsaan pada 24 Februari lalu.

Katanya, ketetapan yang bermula 5 Mac ini diguna pakai sehingga satu arahan baharu diberitahu kelak.-K! ONLINE


Jenazah penerima hati pertama negara selamat dikebumi
Oleh OTHMAN YAHAYA

2 Mac 2021, 7:11 pm
SUNGAI PETANI – Jenazah Mohd. Afiq Ikmal Muhammad Zaini, 23, yang merupakan penerima hati pertama negara selamat dikebumikan di Tanah Perkuburan Islam Masjid Al Barakah, Tikam Batu di sini kira-kira pukul 6 petang ini.
Allahyarham Mohd. Afiq Ikmal meninggal dunia pada pagi tadi selepas 18 hari bertarung nyawa di Hospital Selayang, Selangor.
Terdahulu, van membawa jenazah Mohd. Afiq Ikmal tiba di rumah datuknya di Kampung Masjid, Tikam Batu di sini pada pukul 3.15 petang sebelum disembahyangkan di Masjid Al Barakah selepas solat Asar pada pukul 5.15 petang.
Majlis pengebumian yang dihadiri lebih 50 ahli keluarga, kenalan serta penduduk kampung itu berlangsung selama kira-kira setengah jam dan selesai pada pukul 6 petang.
Turut kelihatan penderma hati kepada arwah iaitu Wan Mohd. Hafizam Wan Ismail, 45.
Arwah sebelum ini berada dalam keadaan kritikal selepas tidak sedarkan diri akibat komplikasi hati pada 13 Februari lalu.

Kisah dua individu itu pernah menggemparkan seluruh tanah air pada 23 tahun lalu selepas Wan Mohd. Hafizam mendermakan sebahagian hatinya kepada Mohd. Afiq Ikmal yang berusia 14 bulan ketika itu walaupun tiada pertalian darah antara mereka. – K! ONLINE


Lima warga Myanmar ditahan naik bas tanpa surat rentas negeri
Oleh KOSMO!

2 Mac 2021, 7:00 pm
Oleh ROSALWANI CHE SOH
JELI – Cubaan lima orang lelaki warga Myanmar yang melakukan perjalanan rentas negeri tanpa surat kebenaran polis dengan menaiki bas ekspres tidak berhasil apabila mereka ditahan di sekatan jalan raya (SJR) Batu Melintang di sini semalam.
Semua suspek itu ditahan pada pukul 11.45 malam ketika anggota polis menjalankan pemeriksaan terhadap kenderaan awam itu di SJR tersebut.
Ketua Polis Daerah Jeli, Deputi Superintendan Ahmad Ariffin berkata, semakan lanjut mendapati, kelima-lima suspek berusia antara 18 hingga 45 tahun dan dipercayai sedang dalam perjalanan ke Kedah.
“Suspek dipercayai dihantar oleh sindiket yang membawa masuk mereka ke negara ini dengan menggunakan bas ekspres dari Pasir Mas menuju ke Kedah bagi mengaburi mata pihak berkuasa.
“Sewaktu pemeriksaan dijalankan, kelima-lima suspek tidak mempunyai dokumen pengenalan diri dan dokumen perjalanan untuk rentas daerah daripada pihak polis,” katanya dalam satu kenyataan hari ini.

Tambah Ahmad, semua suspek ditahan reman selama dua minggu bermula semalam hingga 14 Mac ini dan kes disiasat mengikut Seksyen 51(5)(b)Akta Imigresen 1953/69.


DNB akan dikawal selia oleh MCMC
Oleh MOHD. HUSNI MOHD. NOOR

2 Mac 2021, 6:29 pm
PUTRAJAYA – Digital Nasional Berhad (DNB) akan dikawal selia oleh Suruhanjaya Komunikasi dan Multimedia Malaysia (MCMC) biarpun syarikat tujuan khas itu dimiliki sepenuhnya oleh Kementerian Kewangan.
MCMC dalam kenyataan akhbar berkata, pihaknya menyambut baik pengumuman mengenai DNB itu.
Menurutnya, DNB ditubuhkan bagi melaksanakan infrastruktur dan rangkaian 5G di seluruh negara yang mana ia akan dilesenkan di bawah Akta Komunikasi dan Multimedia 1998 (AKM 1998).
“Ini bermakna, seperti juga mana-mana pemegang lesen lain dalam industri komunikasi dan multimedia, DNB adalah tertakluk kepada kawal selia oleh MCMC, walaupun entiti berkenaan dimiliki sepenuhnya oleh kerajaan.
“MCMC akan mengawal selia dan memantau DNB melalul instrumen kawal selia yang relevan di bawah AKM 1998
“Kawal selia itu penting bagi memastikan penggunaan spektrum secara optimum dan supaya syarikat telekomunikasi dapat memperolehi capaian terbuka, saksama dan adil kepada perkhidmatan rangkaian,” katanya.

Tambahnya, DNB akan berperanan sebagai pihak borong berkecuali (neutral), yang membolehkan syarikat telekomunikasi untuk memberi tumpuan kepada teknologi terkini untuk pengguna, perusahaan dan kerajaan.-K! ONLINE


1,555 kes baharu, 2,528 kes sembuh
Oleh SITI A'ISYAH SUKAIMI

2 Mac 2021, 6:32 pm
PUTRAJAYA – Sebanyak 1,555 kes baharu dilaporkan hari ini menjadikan jumlah kes Covid-19 di Malaysia kini mencecah 304,135 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga kes import mendapat jangkitan dari luar negara dan sebanyak 1,552 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 24,563 kes.
“Selain itu, terdapat 2,528 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 278,431 kes.
“Terdapat enam kes kematian baharu hari ini menjadikan sebanyak 1,141 kes kematian Covid-19 di Malaysia,” katanya pada sidang media secara maya di sini hari ini.
Ujarnya, sebanyak 204 kes positif sedang dirawat di Unit Rawatan Rapi dengan 96 kes memerlukan bantuan pernafasan. -K!ONLINE


Haikal mahu kerja selepas SPM – ibu
Oleh MUHAMAD TARMIZE MOHD NOR

2 Mac 2021, 7:08 pm
KUALA KANGSAR – Pelajar Sekolah Menengah Kebangsaan (SMK) Simpang Beluru, Muhammad Haikal Iskandar yang kematian bapa ketika menduduki Sijil Pelajaran Malaysia (SPM), mahu terus bekerja bagi menyara keluarga selepas tamat peperiksaannya.
Ibunya, Siti Rahayu Norji, 36, berkata, anaknya yang mesra dengan panggilan Haikal, 18, menyatakan hasratnya untuk bekerja memandangkan dia merupakan anak tunggal lelaki dalam keluarga.
“Haikal sangat sedih dengan pemergian bapanya dan dia banyak termenung. Mujur kawan-kawannya sering bersama dengannya untuk menghilangkan rasa sedih itu.
“Dia ada menyatakan hasratnya untuk bekerja selepas SPM bagi menyara keluarga kerana saya tidak boleh melakukan kerja-kerja berat kerana lemah di bahagian kedua-dua tangan selepas terlibat kemalangan dua tahun lalu,” katanya.
Beliau berkata demikian ketika ditemui pemberita selepas menerima lawatan Ahli Dewan Undangan Negeri (ADUN) Chenderoh, Datuk Zainun Mat Noor dan Pertubuhan Keselamatan Sosial (Perkeso) Kuala Kangsar di rumahnya di Kampung Tahan di sini hari ini.
Kosmo! Online pada 24 Februari lalu melaporkan, rakaman video seorang calon SPM yang menatap wajah arwah ayahnya buat kali terakhir sebelum menduduki peperiksaan Sejarah kertas dua yang tular mengundang sebak dan meruntun hati netizen.

Jenazah bapanya dibawa ‘singgah’ ke sekolah terlebih dahulu untuk memberi peluang kepadanya menatap wajah bapanya sebelum urusan pengebumian dijalankan.-K! ONLINE


Berpantang maut sebelum ajal
Oleh MOHAMAD FAIZAL HASHIM

2 Mac 2021, 6:24 pm
JOHOR BAHRU – Seorang lelaki hampir terkorban selepas lori tiga tan dipandunya terbabas sebelum terjatuh ke dalam longkang sedalam lima meter di Jalan Hang Kasturi, Taman Selesa Jaya, di sini, hari ini.
Komander Operasi dari Balai Bomba dan Penyelamat (BBP) Skudai, Pegawai Bomba Kanan II, Inggai Anak Bakau berkata, lori berkenaan dipandu lelaki berusia 27 tahun.
Katanya, 11 anggota dikejarkan ke lokasi kejadian bersama sebuah jentera dan Perkhidmatan Penyelamatan dan Perawatan Kecemasan (EMRS) setelah menerima panggilan kecemasan pada pukul 8.03 pagi.
“Kemalangan membabitkan sebuah lori yang dipandu oleh seorang lelaki, sebelum terbabas lalu terjatuh ke dalam longkang.
“Mangsa yang cedera keluar dengan sendiri sebelum bomba tiba di lokasi,” katanya ketika dihubungi di sini hari ini.
Inggai berkata, bomba bertindak membuat rawatan awal di lokasi, sebelum menghantar mangsa ke Hospital Sultanah Aminah (HSA) untuk rawatan lanjut.-K! ONLINE


Dimaki, diugut guna pisau, Didi Astillah buat laporan polis
Oleh SAIRUL ZAMRI MISRANI

2 Mac 2021, 6:48 pm
PETALING JAYA – Diugut dengan menggunakan foto sebilah pisau pemotong sayur selain dihambur dengan kata-kata kesat oleh individu tidak dikenali, pelakon dan penyanyi Didi Astillah mengambil keputusan membuat laporan polis demi keselamatan dirinya.
Didi atau nama sebenarnya Dayang Nazilah Awang Astillah, 25, berkata, wanita tidak dikenalinya itu tiba-tiba menuduhnya sebagai perampas dan menjalin hubungan dengan seorang lelaki bernama Aiman Aziz yang didakwa merupakan kekasihnya.
Kata Didi, Didi, Aiman merupakan rakan baiknya dan dia hanya menghadiri majlis pernikahan lelaki itu tiga hari lalu.
“Wanita itu fikir saya yang bernikah dengan Aiman sedangkan saya cuma menghadiri majlis pernikahannya.
“Awalnya saya tidak sedar mesej tersebut, tetapi disebabkan wanita itu tidak berhenti-henti mengirim, barulah saya baca dan terkejut dengan ugutan yang diterima,” katanya dalam satu perkongsian menerusi Instagramnya semalam.
Menurut adik kepada pelakon dan juga penyanyi Bella Astillah itu, dia langsung tidak membalas mesej tersebut namun mengambil keputusan membuat satu laporan polis di Balai Polis Ampang kerana bimbang sekiranya berlaku kejadian tidak diingini.

“Saya ada simpan bukti antaranya dua keping gambar wanita tersebut dan tangkap layar mesej ugutan yang dihantar.
“Kalau ikutkan semalam lagi nak buat laporan, tapi disebabkan terlalu sibuk dengan penggambaran, saya lakukan hari ini,” ujarnya. -K! ONLINE


Tiga individu ditahan susulan kekecohan di restoran
Oleh EDDY AQMAL MOHAMED HAMIDI

2 Mac 2021, 7:04 pm
SUBANG JAYA – Dua lelaki termasuk seorang wanita ditahan polis manakala seorang lagi lelaki masih diburu susulan kejadian kekecohan yang terjadi di sebuah restoran di Jalan SS 15/4 di sini semalam.
Ketua Polis Daerah Subang Jaya, Asisten Komisioner Abd. Khalid Othman berkata, pihaknya menerima satu laporan berhubung kejadian daripada seorang wanita tempatan yang merupakan pengurus restoran berusia 50-an.
“Pengadu memaklumkan, ketika sedang bekerja kira-kira pukul 6 petang, terdapat tiga wanita dan seorang lelaki yang tidak berpuas hati dengan makanan yang dihidangkan dan mengeluarkan telefon bimbit dengan tujuan untuk membuat rakaman.
“Pengadu telah menegur agar tidak membuat rakaman namun tidak diendahkan dan suspek turut mengugut akan menularkan perkara tersebut sebelum bertindak menampar pipi kiri pengadu mengakibatkan berlaku pertengkaran serta tolak-menolak di antara pekerja restoran dan suspek sebelum kesemua suspek beredar,” katanya menerusi satu kenyataan hari ini.
Menurut Abd. Khalid, pihaknya turut menerima laporan polis daripada seorang wanita yang merupakan pelanggan restoran terbabit dan pelanggan tersebut memaklumkan bahawa kejadian itu tercetus setelah mereka menemui lalat di dalam nasi lemak yang dihidangkan.
“Susulan laporan yang diterima, pihak polis telah menahan dua lelaki warganegara India yang merupakan pekerja restoran terbabit dan seorang wanita tempatan bagi membantu siasatan kira-kira pukul tiga petang tadi.

“Siasatan lanjut berhubung kejadian sedang dilakukan dan pihak polis kini sedang memburu seorang lelaki yang bertindak menampar pengurus restoran tersebut. Kes disiasat di bawah Seksyen 148 Kanun Keseksaan kerana merusuh tanpa senjata,” tegas beliau.
Terdahulu, tular dua video berdurasi tiga dan enam saat memaparkan kejadian kekecohan di sebuah restoran di Jalan SS 15/4 Subang Jaya melibatkan pelanggan serta pekerja restoran terbabit.-K! ONLINE


Tak benar AIM akan diswastakan- Lajim Ukin
2 Mac 2021, 6:18 pm
PETALING JAYA- Amanah Ikhtiar Malaysia (AIM) menafikan dakwaan badan itu akan diswastakan.
Pengerusi Eksekutifnya, Datuk Seri Lajim Ukin berkata,AIM menerima beberapa cadangan kerjasama dari beberapa syarikat swasta untuk menubuhkan Bank Digital di bawah inisiatif Bank Negara Malaysia.
Menurut beliau, AIM masih kekal sebagai badan amanah persendirian dengan berbekalkan peranan dan fungsi sedia ada.
“Setelah menilai dan menerima maklum balas dari pelbagai pihak, AIM membuat keputusan akan terus kekal dengan prinsip, peranan dan fungsi seperti sedia ada tanpa menjejaskan kebajikan pekerja dan sahabat AIM.
“Bagi memastikan tanggungjawab dan matlamat ini terlaksana, AIM telah pun membuat pinjaman sebanyak RM1 bilion dari pihak kerajaan dan institusi kewangan dalam negara sepanjang penubuhannya,” katanya dalam satu kenyataan hari ini.
Jelas beliau, AIM dalam proses mengembangkan peranannya menjadi sebuah Bank Digital tanpa menjejaskan Skim Pinjaman Mikro Kredit untuk sahabat AIM.

AIM adalah sebuah badan bebas (NGO) yang telah diwujudkan 1987 yang berperanan memberi pinjaman mikro kepada kaum wanita dari kelompok B40 untuk memulakan perniagaan secara kecil-kecilan di seluruh Negara.
Sehingga kini, AIM telah memberi manfaat kepada 920 ribu peminjam atau dikenali sebagai sahabat AIM di seluruh Negara.-K! ONLINE


Pasangan suami isteri dalang kes ragut dicekup
Oleh EDDY AQMAL MOHAMED HAMIDI

2 Mac 2021, 6:15 pm
SENTUL – Kelicikan sepasang suami isteri mendalangi aktiviti ragut di sekitar Lembah Klang sejak tahun tahun 2019 akhirnya kecundang selepas kedua-dua mereka dicekup dalam Ops Rentap pada 17 Februari lalu.
Ketua Polis Daerah Sentul, Asisten Komisioner Beh Eng Lai berkata, pasangan suami isteri berkenaan adalah antara lima individu berusia 24 hingga 35 tahun yang ditahan menerusi operasi di sekitar Lembah Klang itu.
“Mereka yang ditahan terdiri daripada sepasang suami isteri, dua rakan subahat serta seorang ejen penjual hasil ragut dan modus operandi kumpulan yang dikenali sebagai Adi Bee ini adalah menyasarkan pejalan kaki dan penunggang motosikal di sekitar kawasan perumahan serta perindustrian di Lembah Klang.
“Si suami akan melakukan kerja-kerja ragut bersama dua lagi rakan manakala si isteri akan berurusan dengan ejen bagi urusan jual beli barangan hasil ragut,” beliau berkata demikian pada satu sidang akhbar di Ibu Pejabat Polis Daerah (Sentul) di sini hari ini.
Menurut Eng Lai, pihak polis turut mermpas beberapa barangan dipercayai hasil ragut seperti tiga buah telefon bimbit, dua cermin mata, lima utas jam tangan, beberapa utas barangan kemas dan sebuah motosikal Yamaha 135LC .
“Turut dirampas adalah wang tunai sebanyak RM10,111 menjadikan jumlah keseluruhan rampasan dianggarkan kira-kira RM15,000.

“Semakan mendapati kesemua suspek yang ditahan mempunyai rekod jenayah serta kes dadah dan menerusi tangkapan ini, kami berjaya menyelesaikan 11 kes ragut di kawasan Kepong juga beberapa kes lain di sekitar Lembah Klang,” ujarnya.
Eng Lai menegaskan, orang ramai diingatkan agar sentiasa berwaspada dan mengambil langkah keselamatan agar dapat mengelakkan diri daripada menjadi mangsa ragut.
“Orang ramai yang mempunyai sebarang maklumat berkaitan kes jenayah di daerah ini boleh menghubungi Hotline Polis Kuala Lumpur di talian 03-21159999, Bilik Gerakan IPD Sentul (03-40482206) atau mana-mana balai polis berhampiran,” katanya. – K! ONLINE.


Pendaftaran bersyarat tiga vaksin diluluskan
Oleh NOR IDAYU BOSRO

2 Mac 2021, 6:53 pm
PUTRAJAYA – Pendaftaran secara bersyarat untuk kegunaan semasa bencana diluluskan bagi produk vaksin Covid-19 Comirnaty keluaran Pfizer-BioNTech , AstraZeneca (Medimmune Pharma B.V Belanda) dan CoronoVac (Sinovac Life Sciences Co. Ltd. China).
Perkara itu dipersetujui dalam Mesyuarat Pihak Berkuasa Kawalan Dadah (PBKD) kali ke-354 yang bersidang hari ini.
Ketua Pengarah Kesihatan, Tan Sri Dr. Noor Hisham Abdullah berkata, pendaftaran secara bersyarat itu memerlukan syarikat pemegang pendaftaran untuk mengemukakan analisis data-data tambahan dan terkini secara rolling submission untuk dinilai oleh Bahagian Regulatori Farmasi Negara (NPRA).
Beliau berkata, ini bagi memastikan keberkesanan dan keselamatan vaksin sentiasa dikemas kini dan perbandingan manfaat-risiko vaksin kekal positif.
“Pada masa ini, NPRA masih menilai dua lagi produk vaksin Covid-19 iaitu Gam-COVID-Vac atau Sputnik V keluaran Gamaleya National Research Centre for Epidemiology and Microbiology, Rusia serta CoronaVac Suspension for Injection – Sinovac (pengilangan fill and finish oleh Pharmaniaga LifeScience Sdn Bhd),” katanya dalam sidang akhbar di sini hari ini.
Noor Hisham berkata, Kementerian Kesihatan akan sentiasa mempertingkatkan tahap kesihatan awam dalam memerangi wabak Covid-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh NPRA dan diluluskan oleh PBKD.

“Kerajaan juga komited untuk memastikan penduduk dewasa Malaysia mencapai imuniti kelompok selaras dengan sasaran Program Imunisasi Vaksin Covid-19 Kebangsaan,” katanya. -K! ONLINE


SPRM diminta kongsi maklumat berhubung Addy Kanna-KPN
Oleh EDDY AQMAL MOHAMED HAMIDI

2 Mac 2021, 5:55 pm
KUALA LUMPUR – Polis Diraja Malaysia (PDRM) berharap pihak Suruhanjaya Pencegahan Rasuah Malaysia (SPRM) berkongsikan setiap maklumat berkaitan sindiket penipuan Macau Scam dan perjudian dalam talian membabitkan Addy Kanna.
Ketua Polis Negara, Tan Sri Abdul Hamid Bador berkata, perkongsian itu adalah penting bagi pihaknya mengambil tindakan terhadap pegawai dan anggota polis yang terlibat dengan aktiviti sindiket berkenaan.
“Kes ini agak rumit dan ia datang daripada SPRM, ditangkap dan diambil tindakan juga oleh SPRM sebelum diserah kepada polis.
“Jadi saya (polis) adalah pihak berkuasa nombor dua yang menyiasat perkara itu dan saya harap SPRM berkongsi segala yang mereka ada untuk pihak kami buat keputusan tepat dan adil,” katanya selepas selesai menerima suntikan vaksin Covid-19 Pfizer-BioNTech bagi fasa pertama di Klinik Kesihatan Kuala Lumpur hari ini.
Beliau berkata demikian ketika diminta mengulas berhubung isu pegawai dan anggota polis yang telah dikenal pasti terlibat dalam sindiket berkenaan bakal berdepan hukuman berat termasuk dibuang kerja.
Tambah beliau, tindakan itu terpulang kepada Suruhanjaya Pasukan Polis (SPP) yang akan bersidang dan keputusan sama ada dibuang kerja, turun pangkat atau lain-lain yang difikirkan adil dan setimpal akan di ambil oleh SPP.

Terdahulu, media tempatan sebelum ini melaporkan bahawa seramai 29 pegawai dan anggota polis termasuk seorang pegawai kanan berpangkat Deputi Komisioner disiasat berhubung penglibatan mereka dalam kes penipuan Macau Scam dan judi dalam talian membabitkan Addy Kanna.-K! ONLINE


Gesa pihak berkuasa siasat anjing jalanan mati ditembak
Oleh ZAKI SALLEH

2 Mac 2021, 6:02 pm
IPOH – Pihak berkuasa digesa menyiasat aduan berhubung kejadian anjing jalanan mati ditembak di RPT Lim Tan, Tanjung Rambutan dekat sini yang menimbulkan kemarahan pencinta haiwan setempat.
Dalam kejadian pada Sabtu lalu, seekor anjing jalanan mati ditembak pihak tidak bertanggungjawab dipercayai menggunakan pistol angin berdasarkan penemuan anak peluru pada tubuh haiwan tersebut.
Pengadu, Chong Kwai Siew berkata, semasa kejadian pada pukul 1.30 tengah hari itu, dia berada di dalam kedai jahitnya sebelum terdengar bunyi tembakan.
Menurutnya, tidak lama kemudian dia melihat anjing jalanan tersebut berlari ke arahnya dalam keadaan berlumuran darah dan terlihat kesan tembakan pada perut.
“Anjing jalanan ini bukan haiwan peliharaan saya tetapi berkeliaran di lorong belakang kedai dan saya sering memberinya makan.
“Haiwan ini juga jinak, jadi saya merasa sangat terperanjat apabila melihat keadaannya sedemikian.

“Apa salah anjing ini sehingga ditembak mati?” soalnya pada sidang akhbar di pejabat Biro Pengaduan Awam MCA negeri Perak di sini hari ini.
Susulan kejadian tersebut, Kwai Siew telah membuat satu laporan di Balai Polis Tanjung Rambutan pada hari yang sama.
Difahamkan, ini merupakan kejadian kedua kerana pada Disember lalu seekor anjing jalanan di kawasan tersebut juga mati ditembak menggunakan pistol angin.-K! ONLINE


Masjid, surau Terengganu kembali dibenarkan anjur aktiviti keagamaan
Oleh MOHD AZLI ADLAN

2 Mac 2021, 6:07 pm
KUALA TERENGGANU – Masjid dan surau di seluruh Terengganu kembali dibenarkan untuk menganjurkan aktiviti pengajian dan agama berikutan pelaksanaan Perintah Kawalan Pergerakan Pemulihan (PKPP) berkuatkuasa Jumaat ini.
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, kebenaran tersebut berikutan pengurangan kes positif Covid-19 semasa di negeri ini telah mendapat perkenan Sultan Terengganu, Sultan Mizan Zainal Abidin.
Beliau berkata, baginda bertitah agar jawatankuasa masjid dan surau serta pengurusan madrasah, surau dan pusat tahfiz terlibat agar sentiasa mematuhi prosedur operasi standard (SOP) norma baharu ditetapkan.
“Selaras dengan pelaksanaan PKPP di Terengganu, Maidam telah bersetuju memperluas pelaksanaan aktiviti keagamaan di masjid dan surau di negeri ini setelah mendapat pandangan Jabatan Kesihatan.
“Majlis akad nikah juga dibenarkan di masjid dan surau dengan kapasiti tidak melebihi 20 orang,” katanya dalam satu kenyataan di sini hari ini.
Osman berkata, semua madrasah, pondok dan pusat tahfiz yang berada di bawah kawalan Jabatan Hal Agama Islam Terengganu (JHEAT) juga dibenarkan beroperasi mulai 8 Mac ini.

Beliau memberitahu, mana-mana masjid, surau dan institusi keagamaan lain yang diarahkan tutup mengikut Seksyen 18 (1) (d) Akta Pencegahan dan Pengawalan Penyakit Berjangkit 1988 tidak dibenarkan apa-apa aktiviti sepanjang tempoh penutupan. – K! ONLINE


MAIS mahu polis jalankan siasatan
Oleh NORHAYATI YAHAYA

2 Mac 2021, 5:49 pm
SHAH ALAM – Majlis Agama Islam Selangor (MAIS) akur dengan keputusan Mahkamah Persekutuan pada 25 Februari lalu dalam kes difailkan Iki Putra Mubarak yang dituduh dengan kesalahan cubaan melakukan persetubuhan di luar tabii.
Pengerusi MAIS, Tan Sri Abdul Aziz Mohd. Yusof berkata, MAIS dan pihak berkuasa agama Islam di negeri Selangor akan terus bekerjasama dengan Polis Diraja Malaysia (PDRM) bagi memastikan siasatan dilakukan terhadap Iki diteruskan mengikut Kanun Tatacara Jenayah.
Katanya, keputusan itu tidak sama sekali boleh dilihat sebagai suatu bentuk pengiktirafan terhadap golongan lesbian, biseksual, gay dan transgender (LGBT) sama ada oleh pihak mahkamah mahupun MAIS.
“MAIS menghormati keputusan Mahkamah Persekutuan pada 25 Februari 2021 berhubung dengan petisyen di bawah Artikel 4(3) dan (4) Perlembagaan Persekutuan yang difailkan oleh Iki Putra Mubarak, seorang lelaki beragama Islam yang telah dituduh dengan kesalahan cubaan melakukan persetubuhan di luar tabii di bawah Seksyen 28 yang dibaca bersama dengan Seksyen 52 Enakmen Jenayah Syariah Selangor (1995).
“Perbuatan persetubuhan sejenis atau di luar tabii adalah tetap satu kesalahan yang amat serius di sisi agama Islam yang bercanggah dengan ajaran Islam, akhlak, moral dan norma kehidupan masyarakat di negara ini,” katanya dalam kenyataan di sini hari ini.
Pada 25 Februari lalu, Mahkamah Persekutuan sebulat suara membenarkan cabaran undang-undang seorang lelaki, Iki Putra Mubarak terhadap Seksyen 28 Enakmen Jenayah Syariah (Selangor) 1995.

Ketua Hakim Negara, Tengku Maimun Tuan Mat yang mempengerusikan panel sembilan hakim menegaskan kuasa utama untuk meluluskan undang-undang jenayah terletak pada Parlimen dan
Seksyen 28 Enakmen Jenayah Syariah (Selangor) 1995 yang memperuntukkan seks luar tabii boleh dihukum adalah bercanggah dengan Perlembagaan Persekutuan.
Sebelum ini, Iki Putra telah didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi, Selangor. – K!ONLINE.


Baik pulih segera jambatan di Kampung Tahubang – Bung Moktar
Oleh IVAN AMIRUL

2 Mac 2021, 5:47 pm
KOTA KINABALU – Menteri Kerja Raya Sabah, Datuk Seri Bung Moktar Radin memaklumkan pihak akan mengambil tindakan segera bagi membaiki jambatan runtuh di Kampung Tahubang, Ranau di sini.
Beliau berkata, pihaknya sudah menerima laporan mengenai kejadian itu dari Jabatan Kerja Raya (JKR) daerah Ranau.
Malah katanya, lawatan ke lokasi kejadian juga sudah dilaksanakan bagi pemantauan serta mendapatkan laporan lebih terperinci berkaitan kerosakan yang dialami.
“Difahamkan anggaran kos pembaikan telah dikemukakan kepada ibu pejabat JKR.
“Kita akan menggunakan peruntukan kecemasan untuk melaksanakan kerja baik pulih bagi kes-kes seperti ini,” katanya dalam kenyataan media di Kota Kinabalu sebentar tadi.
Dalam pada itu, Bung Moktar yang juga Timbalan Ketua Menteri Sabah menyatakan jalan alternatif akan dibuat sementara menunggu proses membaiki jambatan baharu siap dilaksanakan.-K! ONLINE


Bunuh rakan senegara kerana tuntut hutang
Oleh EDDY AQMAL MOHAMED HAMIDI

2 Mac 2021, 6:11 pm
SENTUL – Seorang lelaki warga Pakistan ditemui mati dengan kesan tetakan pada leher dipercayai dibunuh rakan senegara susulan perselisihan faham berhubung isu hutang 18 Februari lalu.
Ketua Polis Daerah Sentul, Asisten Komisioner Beh Eng Lai berkata, pihaknya menerima maklumat berhubung kejadian kira-kira pukul 6 petang daripada orang awam.
“Mayat mangsa ditemui dalam keadaan tertiarap di dalam bilik tingkat dua sebuah bangunan rumah kedai yang disewanya di Jalan Sentul.
“Bedah siasat yang dilakukan pula mendapati ada kecederaan pada leher mangsa dipercayai akibat kesan tetakan dan mangsa dianggarkan telah meninggal dunia kira-kira 10 jam sebelum ditemui,” katanya.
Beliau berkata demikian pada satu sidang akhbar di Ibu Pejabat Polis Daerah (IPD) Sentul di sini hari ini.
Menurut Eng Lai, mangsa berusia 21 tahun dan bekerja di sebuah kedai makanan segera di kawasan Sentul.

“Hasil maklumat yang diterima dan risikan yang dijalankan, polis IPD Sentul berjaya menahan dua suspek warga Pakistan berusia 22 dan 40 tahun pada 22 Februari lalu di sekitar ibu negara yang juga merupakan kenalan kepada mangsa .
“Pihak polis turut merampas sebilah pisau yang digunakan dalam kejadian tersebut dan siasatan mendapati motif pembunuhan adalah kerana suspek berang apabila mangsa menuntut wang yang dipinjam oleh salah seorang suspek,”ujarnya.
Eng Lai berkata, pihaknya akan membentangkan lertas siasatan kepada pihak timbalan pendakwa raya dalam masa terdekat untuk dicadangkan tuduhan di bawah Seksyen 302 Kanun Keseksaan kerana membunuh. – K! ONLINE.


APM tangkap, rawat ular tedung selar tiga meter
Oleh MUHAMAD TARMIZE MOHD NOR

2 Mac 2021, 6:06 pm
TANJUNG MALIM – Prihatin dengan kecederaan yang dialami seekor ular tedung selar yang cedera di kepala, sepasukan anggota Angkatan Pertahanan Awam Malaysia (APM) bertindak merawat ular berkenaan hari ini.
Pegawai APM Muallim, Kapten Shahrizal Hussin berkata, pihaknya mengambil masa selama 15 minit untuk merawat luka ular tedung selar sepanjang tiga meter itu sebelum menyerahkannya kepada Jabatan Perlindungan Hidupan Liar dan Taman Negara (Perhilitan).
Katanya, sebelum itu APM menerima panggilan kecemasan daripada penduduk Kampung Naran dekat sini pada pukul 11.45 pagi memaklumkan kehadiran haiwan berbisa itu yang masuk ke dalam rumah.
“Sepasukan anggota pegawai dan anggota lengkap dengan pakaian dan peralatan menangkap ular terus bergegas ke lokasi kejadian selepas menerima aduan tersebut.
“Tiba di lokasi, pengadu memaklumkan ular berkenaan masuk ke dalam rumah melalui celahan besi tingkap sebelum operasi menangkapnya dimulakan,” katanya ketika dihubungi hari ini.
Katanya, pemeriksaan di dalam rumah mendapati ular tersebut berada di celah singki di bahagian dapur sebelum anggota berjaya menangkapnya.

Bagaimanapun katanya, ular berkenaan didapati cedera di bahagian kepala yang dipercayai dipukul dengan objek tajam dan anggota bertindak membawa pulang ke pejabat APM Muallim.
“Kami kemudiannya merawat luka di kepala ular itu dengan cecair pembasmi kuman sebelum menyerahkannya kepada pihak Perhilitan Sungkai,” katanya.
Pihaknya juga memuji penduduk yang melaporkan kehadiran ular untuk ditangkap pihak sepatutnya memandangkan haiwan yang cedera mungkin boleh bertindak lebih agresif dan membahayakan nyawa penduduk. – K! ONLINE.


‘Influencer’, rakan rentas negeri selesai beri keterangan
Oleh ROHANA MOHD. NAWI

2 Mac 2021, 5:54 pm
KOTA BHARU – Polis sudah mengambil keterangan 11 individu termasuk beberapa orang influencer yang dipercayai melanggar prosedur operasi standard (SOP) Perintah Kawalan Pergerakan (PKP) dengan merentas negeri untuk menghadiri majlis perkahwinan rakan mereka di sini baru- baru ini.
Ketua Polis Kelantan, Datuk Shafien Mamat berkata, pihaknya sudah mengambil keterangan daripada pasangan pengantin dan juga ahli keluarga mereka.
“Kita juga berjaya mengesan dan memanggil rakan pasangan pengantin terbabit yang berada di Kuala Lumpur untuk diambil keterangan pada minggu lalu.
“Semua 11 individu terbabit sudah selesai memberi keterangan. Sehubungan dengan itu, kertas siasatan berhubung kes ini akan diserahkan kepada pihak pendakwa raya dalam masa terdekat,” katanya ketika ditemui pemberita selepas beliau selesai disuntik vaksin Covid-19 di Kompleks Kota Darulnaim di sini hari ini.
Baru-baru ini tular di Instagram apabila beberapa ‘influencer’ telah memuat naik gambar dan video perjalanan mereka merentas negeri secara beramai-ramai dari ibu negara untuk menghadiri majlis perkahwinan rakan mereka di Kelantan.
Mengulas lanjut, Shafien berkata, siasatan akan dilakukan mengikut Peraturan 16 Peraturan-peraturan Pencegahan dan Pengawalan Penyakit berjangkit (Langkah-Langkah Dalam Kawasan Tempatan Jangkitan) (Kawalan Pergerakan Bersyarat). – K! ONLINE.


Econsave sasar RM500,000 ‘belanja’ golongan memerlukan
Oleh MOHD SHARKAWI LONDING

2 Mac 2021, 5:41 pm
JOHOR BAHRU – Rangkaian Pasar Raya Econsave Cash & Carry (Econsave) meletakkan sasaran RM500,000 peruntukkan bagi membantu meringankan beban masyarakat yang terkesan dengan penularan pandemik Covid-19.
Pengurus Besar Econsave Malaysia, Mas Imran Adam berkata, program tanggungjawab sosial korporat (CSR) itu melibatkan peruntukkan untuk membantu mereka yang berada dalam kategori B40 di seluruh negara.
“Sejak virus Covid-19 melanda negara sejak awal tahun lalu, ramai dalam kalangam kita kehilangan sumber pendapatan untuk keluarga sehingga memberi tekanan kewangan kepada mereka terutamanya golongan B40.
“Jadi, kami Econsave berbesar hati untuk tampil meringankan beban yang dihadapi mereka terutamanya golongan memerlukan seperti asnaf, keluarga orang susah, pemandu teksi serta ramai lagi.
“Tahun ini Econsave mensasarkan sejumlah RM500,000 peruntukkan untuk menjayakan program CSR tersebut,”katanya ketika dihubungi Kosmo! hari ini.
Terdahulu, Mas Imran menyantuni 36 pemandu teksi dan kereta sewa di Simpang Renggam, Kluang untuk mengagihkan sumbangan barang keperluan harian berjumlah RM2,000.-K! ONLINE


Penguat kuasa KPDNHEP mohon keutamaan suntikan vaksin
Oleh NOOR HAYATI MAMAT

2 Mac 2021, 6:01 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) memohon agar 2,300 anggota penguat kuasanya di seluruh negara diberi keutamaan untuk menerima suntikan vaksin Covid-19.
Timbalan Menteri KPDNHEP, Datuk Rosol Wahid berkata, pihaknya merasakan anggota pengguat kuasa kementerian itu layak dikategorikan sebagai barisan hadapan kerana sering turun ke lapangan untuk melakukan pemantauan harga barangan.
“Anggota penguat kuasa KPDNHEP amat terdedah dengan risiko jangkitan Covid-19 kerana sentiasa turun ke lapangan untuk jalankan pemantauan harga barangan serta tugasan berkaitan lain.
“Justeru itu, kementerian telah menghantar surat (permohonan) kepada Kementerian Sains Teknologi dan Inovasi (Mosti) untuk menyenaraikan anggota penguat kuasa KPDNHEP sebagai petugas barisan hadapan yang layak terima vaksin pada fasa pertama ini,” katanya.
Beliau ditemui selepas menerima suntikan vaksin Covid-19 di Klinik Kesihatan Kuala Berang di sini hari ini.
Rosol yang juga Ahli Parlimen Hulu Terengganu berharap permohonan tersebut mendapat pertimbangan sewajarnya daripada Mosti.

Jelas beliau, buat masa ini, semua anggota penguat kuasa KPDNHEP perlu giliran masing-masing untuk menerima suntikan vaksin Covid-19 berkenaan seperti orang awam lain. – K! ONLINE.


Seorang lagi lelaki Aceh diburu kes dadah RM22.46 juta
Oleh KOSMO!

2 Mac 2021, 5:24 pm
Oleh ISWAN SHAFIQ ISA
SEBERANG PERAI – Polis memburu seorang lagi lelaki warga Indonesia berhubung kes sindiket pengedaran dadah bernilai RM22.46 juta yang dilumpuhkan oleh dua anggota Unit Rondaan Bermotosikal (URB) di Juru Sentral, Bukit Mertajam di sini Khamis lalu.
Ketua Polis Daerah Seberang Perai Tengah, Asisten Komisioner Shafee Abd. Samad berkata, polis sedang memburu suspek berasal dari Aceh itu dikenali sebagai Razali berusia 37 tahun.
“Suspek merupak penyewa rumah di mana barang kes dadah dijumpai iaitu di Kondominium Sentral, Jalan Juru Sentral.
“Oleh itu, penemuan suspek ini adalah amat penting bagi melengkapkan siasatan kes,” katanya dalam satu kenyataan di sini hari ini.
Orang awam yang mempunyai maklumat berkenaan suspek diminta menghubungi pegawai penyiasat, Inspektor Sity Najwa Mohd. Abd. Latif di talian 010-2882 662.

Terdahulu polis turut memburu dua suspek yang meloloskan diri ketika serbuan berkenaan iaitu lelaki dari Aceh dikenal pasti sebagai Hafis Fareza, 21, dan Zulfikar, 32.
Kosmo! Online semalam melaporkan, polis menumpaskan satu sindiket pengedaran dadah selepas dua anggota URB mengesan tiga lelaki sedang memindahkan dadah syabu dari sebuah lori ke dalam kenderaan utiliti sukan (SUV) jenis Honda BRV di Juru Sentral Khamis lalu.
Seorang suspek berusia 23 tahun berjaya ditahan dalam kejadian kira-kira pukul 2 pagi itu, manakala dua lagi berjaya melarikan diri.
Susulan tangkapan itu, polis menemui 601 bungkus syabu seberat 623.76 kilogram bernilai RM22.46 juta. – K! ONLINE.


Tiga bapa ayam tidak mengaku lacur dua ibu tunggal
Oleh MUHAMMAD AYMAN GHAFFA

2 Mac 2021, 4:28 pm
KOTA BHARU – Tiga bapa ayam termasuk seorang wanita didakwa di Mahkamah Sesyen di sini hari ini masing-masing atas satu pertuduhan menjadi dalang dalam kegiatan pelacuran dua orang ibu tunggal minggu lalu.
Ketiga-tiga tertuduh, Choy Yin Luean, 40, Zainab Ismail, 43 dan Mohamad Shahrulriza Mohamad Zainuddin,31, bagaimanapun mengaku tidak bersalah selepas pertuduhan dibacakan di hadapan Hakim Ahmad Bazli Bahruddin.
Mengikut pertuduhan, Yin Luean didakwa telah menyewakan premis dengan niat untuk mendapatkan wang sewa supaya orang itu diberikan kerja atau digunakan untuk membuat persetubuhan dengan orang lain.
Tertuduh didakwa melakukan kesalahan itu mengikut Seksyen 372(1)(a) Kanun Keseksaan yang memperuntukkan hukuman penjara sehingga 15 tahun dan sebatan dan denda jika sabit kesalahan.
Bagi Zainab dan Mohamad Shahrulriza, mereka masing-masing didakwa hidup sepenuh atau sebahagiannya daripada hasil persundalan Hidayah Abdul Rahman,39 dan Nur Shamila Fakarozi, 22.
Kedua-dua tertuduh didakwa mengikut Seksyen 372A kanun keseksaan yang memperuntukkan hukuman penjara sehingga 15 tahun, sebatan denda jika sabit kesalahan.

Ketiga-tiga tertuduh melakukan kesalahan itu di sebuah rumah di Padang Seri Paduka, Kubang Kerian di sini kira-kira pukul 3.45 petang pada 23 Februari lalu.
Pendakwaan dikendalikan oleh Timbalan Pendakwa Raya, Mohd. Faizuan Sulaiman manakala ketiga-tiga tertuduh tidak diwakili peguam.
Terdahulu, Mohd. Faizuan memohon mahkamah agar tidak memberi sebarang jaminan terhadap ketiga-tiga tertuduh.
Mahkamah tidak membenarkan sebarang jaminan terhadap ketiga-tiga tertuduh dan menetapkan tarikh 5 April depan untuk serahan dokumen. -K! ONLINE.


Perbanyakkan rumah kekal mangsa banjir -YDPA
Oleh KOSMO!

2 Mac 2021, 5:17 pm
SALEHUDN MAT RASAD
TEMERLOH – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah meminta pihak korporat, swasta dan individu persendirian tampil membantu kerajaan membina lebih banyak rumah kekal kepada mangsa-mangsa banjir di sepanjang Sungai Pahang.
Baginda bertitah sumbangan pihak berkenaan amat signifikan dalam membantu kerajaan membina lebih banyak rumah kepada keluarga yang sering mengalami banjir.
“Saya sangat berharap rakyat dapat tinggal di rumah yang lebih selesa. Oleh itu pembinaan rumah seperti ini perlu diperbanyakkan melalui sokongan swasta dan korporat sebagai satu tanggungjawab sosial korporat.
“Bantuan rumah seperti ini bukan sahaja meringankan beban kewangan keluarga tetapi juga (meredakan tekanan) perasaan mereka daripada musibah banjir,”katanya pada majlis pecah tanah rumah kekal banjir milik Ramlah Hitam 81, di Kampung Lompat di sini hari ini.
Hari ini baginda yang diiringi Raja Permaisuri Agong, Tunku Azizah Aminah Maimunah Iskandariah dan Pemangku Raja Pahang, Tengku Hassanal Ibrahim Alam Shah Al-Sultan Abdullah berkenan meninjau tapak pembinaan rumah pasca banjir di daerah Temerloh membabitkan Kampung Lompat, Kampung Sungai Dingin dan Kampung Pengkalan Manggis.

Yang hadir sama, Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd Sharkar Shamsuddin dan Ahli Dewan Undangan Negeri (ADUN) Kuala Semantan, Datuk Nor Azmi Mat Ludin.
Sementara itu baginda bertitah, semua kerja-kerja membina rumah berkenaan perlu dilakukan mengikut spesifikasi ditetapkan dan disiapka mengikut jadual. -K! ONLINE.


Lelaki rakam video punggung wanita dicekup
Oleh NUR SYAZWANA MANSOR

2 Mac 2021, 5:29 pm
SUNGAI PETANI – Seorang lelaki berusia 27 tahun ditahan selepas disyaki merakam video punggung wanita di sebuah pasar raya di sini pada Ahad lalu.
Dalam kejadian kira-kira pukul 9 malam itu, perbuatan suspek disedari sepasang suami isteri yang bertindak menahan dan merampas telefon bimbitnya.
Ketua Polis Daerah Kuala Muda, Asisten Komisioner Adzli Abu Shah memberitahu, pengadu yang merupakan seorang wanita menyedari seorang lelaki sedang memerhatikan gerak-gerinya sebelum dilihat seperti merakamkan gambar ke arah mangsa.
“Pengadu bersama suami kemudian memerhatikan dari jauh dan mendapati suspek ada merakamkan gambar punggung beberapa pelanggan wanita lain.
“Dia juga ternampak suspek menyelak kain seorang wanita menggunakan kakinya, sebelum dia pergi kepada lelaki itu dan merampas telefon bimbitnya,” katanya di sini hari ini.
Kata beliau, pengadu melihat beberapa video yang telah dirakam dan bertanya sama ada dia merakam gambarnya sebelum suspek mengakuinya tetapi video tersebut telah dipadamkan.

“Pengadu telah memberitahu perkara itu kepada pengurusan pasar raya dan menghubungi polis,” ujarnya.
Tambahnya, suspek yang merupakan pekerja pendawaian direman selama empat hari bermula Ahad lalu dan kes disiasat mengikut Seksyen 509 Kanun Keseksaan dan Seksyen 14 Akta Kesalahan-Kesalahan Kecil 1955. – K! ONLINE.


JPJ Perlis keluarkan 700 notis sepanjang Op Covid-19
Oleh NUR NAZLINA NADZARI

2 Mac 2021, 5:11 pm
PADANG BESAR – Jabatan Pengangkutan Jalan (JPJ) Perlis mengeluarkan sebanyak 700 notis pelbagai kesalahan sepanjang Op Covid-19 secara koordinasi dan kolaboratif bersama Polis Diraja Malaysia (PDRM) sejak 16 Januari hingga hari ini.
Pengarah JPJ Perlis, Fatimah Mohamed Ali Piah berkata, pihaknya telah memeriksa sebanyak 9,592 buah kenderaan meliputi kenderaan peribadi, perkhidmatan awam dan perdagangan sepanjang tempoh tersebut.
Katanya, notis yang dikeluarkan ialah sebanyak 522 notis saman pelbagai kesalahan, notis panggilan temu siasat (55), notis larangan penggunaan kenderaan (17), notis arah periksa bagi kesalahan teknikal (101) dan arahan menimbang kenderaan (5).
“Op Covid-19 ini memfokuskan penguatkuasaan ke atas kesalahan utama jalan raya sebagai penyumbang kemalangan jalan raya dan pematuhan prosedur operasi standard (SOP) mengikut Seksyen 3 Akta Pencegahan dan Pengawalan Penyakit Berjangkit.
“Antara kesalahan yang sering dilakukan oleh pengguna jalan raya di Perlis adalah memandu tanpa lesen iaitu sebanyak 152 kes, kesalahan teknikal (155),
tiada insurans (75) serta lebih muatan atau muatan bahaya (40),” katanya di sini hari ini.
Terdahulu, JPJ Perlis menahan sebanyak lima buah lori tipper yang membawa muatan melebihi had dibenarkan.

Fatimah berkata, lori yang membawa batu untuk dibawa ke Thailand tersebut telah ditimbang dan diambil tindakan di bawah Seksyen 57 Akta Pengangkutan Awam Darat.
“Ada lori yang ditahan ini membawa muatan 52 peratus lebih daripada berat yang sepatutnya. Bagi kenderaan yang membawa muatan lebih 30 peratus daripada jumlah yang sepatutnya, mereka akan dihadapkan ke mahkamah,” tambahnya. – K! ONLINE.


‘Terima kasih bomba selamatkan anak kami’
Oleh NOOR HASLIZA NUSI

2 Mac 2021, 5:39 pm
GEORGE TOWN – Sepasang suami isteri berdepan detik cemas apabila anak perempuan mereka berusia dua tahun terperangkap hampir lima minit di dalam sebuah kereta yang diletakkan di hadapan sebuah tadika swasta di Lintang Mayang Pasir, Bayan Lepas di sini hari ini.
Dalam kejadian kira-kira pukul 12.40 tengah hari itu, kanak-kanak terbabit dikatakan tertekan butang pada pintu menyebabkan dia terkunci semasa berada seorang diri di dalam kereta jenis Honda City berwarna hitam yang enjinnya masih hidup.
Kejadian disedari oleh ibu bapanya sebaik mahu membuka pintu kereta terbabit sebelum terus menghubungi pasukan Bomba dan Penyelamat Bayan Baru bagi mendapatkan bantuan.
Pegawai Operasinya, Mohd. Mustakin Mohd. Salleh berkata, pihaknya menerima panggilan berhubung kejadian berlaku pada pukul 12.54 tengah hari dan tiba ke situ kurang lima minit kemudian.
“Anggota menggunakan peralatan khas bagi mengumpil pintu bahagian pemandu sebelum mangsa berjaya dikeluarkan tanpa mengalami sebarang kecederaan,” katanya ketika dihubungi Kosmo! di sini hari ini.
Sementara itu, di Kepal Batas dekat sini, seorang bayi lelaki berusia setahuan turut dilaporkan terperangkap di dalam kereta Perodua Kelisa di sebuah bengkel di Jalan Paya Keladi Hujung kira-kira pukul 11.20 pagi tadi.

Pasukan dari Balai Bomba dan Penyelamat Bertam mengambil masa kira-kira 15 minit untuk membuka pintu kereta bagi menyelamatkan mangsa. – K! ONLINE.


10 individu tukar balik ekzos ‘perang’
Oleh MOHD YUNUS YAKKUB

2 Mac 2021, 4:17 pm
KUALA SELANGOR – Tindakan 10 individu mengubah suai ekzos motosikal sehingga mengeluarkan bunyi bising melampau membawa padah apabila terpaksa berhempas pulas hampir empat jam menukar semula ekzos itu semula semalam.
Kesemua mereka berusia 18 hingga 25 tahun termasuk seorang perempuan itu dikehendaki membawa ekzos ‘standard’ bagi proses penukaran yang dilakukan di pekarangan Ibu Pejabat Polis Daerah (IPD) Kuala Selangor.
Ketua Polis Daerah Kuala Selangor, Superintendan Ramli Kasa berkata, pihaknya terdahulu menahan 12 buah motosikal dalam Operasi Ubah Suai Ekzos di sekitar daerah ini bermula pukul 5 petang hingga 8 malam kelmarin yang dijalankan Bahagian Siasatan dan Penguatkusaan Trafik (BSPT) IPD ini.
Katanya, daripada jumlah tersebut hanya 10 buah motosikal didapati melakukan kesalahan ujian paras bunyi terhadap ekzos yang telah diubah suai yang dilakukan Jabatan Alam Sekitar (JAS) Selangor.
“Rata-rata jenis motosikal yang melakukan kesalahan itu adalah jenis Yamaha Y150 dan LC 135 dengan siasatan mereka melakukan pengubahsuaian demi kepuasaan diri sendiri.
“Hasil pemeriksaan juga mendapati terdapat seorang lelaki berusia 20an sanggup menghabiskan sehingga RM7,000 untuk ‘melaram’ dengan motosikal idamannya,” katanya ketika dihubungi Kosmo! di sini hari ini.

Kata beliau, mereka telah dikenakan saman minimun RM300 dibawah Kaedah 103 iaitu dibawah Kaedah Kenderaan Bermotor (Pembinaan & Penggunaan) 1958 (L/N 170/1959) atas kesalahan Ubah Suai Ekzos manakala 17keping saman Pol 257 terhadap pelbagai kesalahan.
Tambah Ramli, kompaun RM300 juga dikenakan oleh pihak JAS kepada 10 individu tersebut mengikut Seksyen 48A(1) Akta Kualiti Alam Sekeliling 1974 kerana gagal mematuhi had bunyi yang dibenarkan.
“Polis juga mengeluarkan 29 keping saman atas kesalahan lain termasuk berhubung nombor pendaftaran iaitu kecil dan fancy, tiada lesen memandu, tidak mempunyai cukai jalan serta cermin sisi selain tidak mempamerkan tanda pengenalan ‘L’ dan ‘P’.
“Jabatan Pengangkutan Jalan (JPJ) yang turut menyertai operasi itu mengeluarkan 32 notis arahan periksa,” katanya.
Justeru, Ramli menasihatkan kepada semua pengguna jalan raya khususnya penunggang motosikal agar mematuhi undang-undang jalan raya,” katanya. -K! ONLINE.


Puisi Rindu Shukri Zainal buat Nassier Wahab
Oleh KOSMO!

2 Mac 2021, 5:38 pm
KETIKA mula mengetuk pintu dunia seni sekitar 2016, lelaki berusia 34 tahun itu pernah dibelenggu masalah kemurungan.
Dalam hatinya  bersarang kekesalan walhal single sulung, Sudahlah Sayang ciptaan Zul 2 By 2 sedang rancak dipromosikan. Demikian antara dilema yang dilalui pemilik nama sebenar Shukri Azam Zainal Abidin itu.
Hinggakan pada satu tahap Shukri diberhentikan kerja tetap sebagai pegawai di sebuah agensi perbankan. Ketika itu penyanyi berusia 34 tahun ini mengakui terlalu sibuk mengejar cita cita dan dikatakan gagal memenuhi komiten kerja tetap di bank berkenaan.
Biarpun kurang meledak, single pertama sempat beroleh peluang dijadikan runut bunyi drama bersiri Sayang Papa Saya Tak dan Mawar Murni.
SHUKRI mengakui sewaktu bekerja di agensi perbankan, dia pernah memantis atau mencukur kening yang secara terang-terangannya ditegah dalam Islam hanya kerana mahu bergaya macam artis K-pop.
“Saya akui khilaf sendiri. Terlalu ghairah nak jadi penyanyi, saya tidak fikir langsung keutamaan kerja bank yang saya sudah ceburi sejak tujuh tahun. Tapi saya sedar dan akur setiap yang berlaku ada hikmahnya.
 “Saya ada rekod mengesahkan pernah mengalami kemurungan. Ketika itu saya jadi lemah semangat, hilang selera makan, berat badan menurun dan macam macam lagi. Saya sampai kena ambil ubat anti depresi kerana mahu mengatasi masalah kebimbangan dan susah nak tidur.

 “Saya cuba untuk bangkit semula dan berusaha mengeluarkan single kedua. Namun sering tertangguh kerana masalah kemurungan. Akhirnya pada 28 Februari 2019, saya berjaya juga hadirkan single berjudul Atas Cintamu garapan Sirkhan dan Ibnu Rinkarnaen,” katanya.
 Bagaimanapun single kedua itu gagal menyerlah bakat Shukri yang ketika itu dikenali dengan nama Azam Smile.
 “Selain masalah kekurangan promosi, masalah kemurungan dan kesihatan membataskan pergerakan saya. Saya sendiri mengakui ada kalanya seperti hilang arah dan tidak fokus dengan apa yang dimahukan,” katanya.
Pemilik Diploma Pengurusan Perniagaan, Kolej Islam Antarabangsa itu menyesal kerana pernah melakukan perbuatan yang agak melampau batas.
“Ketika masih bekerja di agensi perbankan pun saya buat sesetengah perkara tanpa fikir panjang. Saya  amat menyesal dan insaf kerana memantis atau mencukur kening. Perbuatan itu terang terangan haram. Konon nak bergaya macam artis K-pop.
 “Tambah pula saya jenis yang mementingkan penampilan dan mengutamakan cara berpakaian yang kemas serta bergaya. Sekarang kalau ada tuntutan kerja, saya gunakan teknik solekan untuk menutup kening yang dipantis itu,” jelas Shukri yang mengharap sinar 2021 memihak kepadanya.
 Dia juga optimis dengan single ketiga berjudul Puisi Rindu terbitan Kame Music Production akan membuka semula laluan muzik buat dirinya. Menariknya, lagu ciptaan sendiri bersama Avny tersebut merupakan sebuah tribut buat penyanyi terkenal, Allahyarham Datuk Nassier Wahab.
 Atas nasihat seorang ibu juga, dia juga menukar nama pentas lamanya, Azam Smile dan kini mahu dikenali sebagai Shukri Zainal
 “Saya mula mengenali Nassier Wahab sekitar 2016 dan diperkenalkan penyanyi Fazli Zainal. Arwah banyak memberi semangat dan galakan kepada saya. Arwah juga pendengar yang baik dan tak lokek memberi nasihat.
 “Tetapi Tuhan lebih menyayanginya kerana sudah meninggalkan kita pada Disember 2019. Saya dapat idea menghasilkan alunan lagu ini tanpa lirik. Sejurus selepas solat, tiba-tiba ada alunan lembut berlagu dalam hati dan saya cepat-cepat merakamkannya menggunakan teknik “humming”.
 “Selepas itu saya suarakan kepada Avny apa yang terlintas di hati. Lirik lagu ini mengambil masa dua hari untuk disiapkan. Lagu ini sebenarnya berkisarkan mengenai kesakitan yang ditanggung arwah semasa hayatnya. Kebetulan masa arwah sakit, saya tahu dan melihat keperitan yang cuba disembunyikan itu,” kata anak bongsu daripada tiga beradik itu.
Shukrikini aktif dalam media sosial seperti Twitter @shukrizainal_, Instagram @shukrizainalofficial dan  Facebook (Shukri Zainal).
 Kata Shukri lagi, penggambaran video muzik pada Disember tahun lalu ditaja sepenuhnya oleh Produksi Pure On Vission dengan kerjasama Rekasia Studios dan Align Creative Studios
 “Lebih menyentuh hati, penggambaran video muzik itu dijalankan di kediaman arwah di Bukit Raja, Klang. Bekas pembantu peribadi arwah,  Aliff juga berlakon sebagai cameo.
 “Keadaan semasa pengambaran sangat suram dan sedih, apatah lagi keluarga arwah juga turut menyaksikan proses pengambaran dari awal hingga akhir. Saya sebak setiap kali memandang setiap sudut dalam rumahnya. Terasa seolah olah arwah masih ada bersama,” katanya
 Lagu Puisi Rindu kini boleh distrim menerusi semua platform digital terpilih. Video muzik rasminya telah dilancarkan sejak 5 Februari menerusi YouTube Kame Music Production. – K! ONLINE


Empat negeri PKP, jadi PKPB bermula 5 Mac
Oleh NUR HUDA MUSA

2 Mac 2021, 5:33 pm
PETALING JAYA – Kerajaan membuat keputusan kesemua empat negeri pelaksanaan Perintah Kawalan Pergerakan (PKP) iaitu Selangor, Kuala Lumpur, Johor dan Pulau Pinang ditukarkan kepada Perintah Kawalan Pergerakan Bersyarat (PKPB) bermula 5 Mac ini.
Menteri Kanan (Keselamatan), Datuk Seri Ismail Sabri Yaakob berkata, manakala Kedah, Kelantan, Perak ditukarkan kepada PKPB.
“Sementara itu, bagi negeri Melaka, Pahang, Terengganu, Sabah, Wilayah Persekutuan Putrajaya dan Labuan ditukarkan daripada PKPB kepada Perintah Kawalan Pergerakan Pemulihan (PKPP).
“Sementara di Perlis kekal sebagai negeri PKPP,” katanya dalam sidang khas hari ini.
Pelaksanaan ini berkuatkuasa 5 Mac hingga 18 Mac kecuali Sarawak iaitu daripada 2 Mac sehingga 15 Mac depan.
Selain daripada itu, sidang khas juga bersetuju membenarkan pergerakan rentas daerah di semua negeri kecuali Sabah.

Sementara rentas negeri masih belum dibenarkan. – K! ONLINE


Wanita temui muntah paus bernilai RM1 juta
Oleh KOSMO!

2 Mac 2021, 5:05 pm
BANGKOK – Seorang wanita menemui muntah paus atau dikenali sebagai ambergris dianggarkan bernilai hampir £190,000 (RM1 juta) di sebuah pantai di wilayah Nakhon Si Thammarat, selatan Thailand baru-baru ini, lapor akhbar Daily Mail.
Siriporn Niamrin, 49, menemui muntah berharga itu ketika bersiar-siar di pantai berkenaan.
Dia membawa bahan mempunyai bau ikan yang kuat seberat 6.8 kilogram itu pulang, Siriporn kemudian dimaklumkan oleh jiran-jirannya bahawa ia merupakan ambergris.
Siriporn kini menanti ketibaan pakar ke rumahnya bagi mengesahkan bahawa ketulan ditemuinya itu adalah ambergris tulen. Bahan itu sering digunakan dalam industri minyak wangi.
“Jika apa yang saya temui ini adalah ambergris asli, ia membolehkan saya membantu komuniti selepas ia berjaya dijual,” katanya.
Ambergris dihasilkan oleh paus sperma memuntahkan isi di dalam perutnya yang kemudian mengeras dan terapung di permukaan laut.

Ketulan tersebut mempunyai bau busuk pada mulanya namun apabila ia kering, bauan manis dan tahan lama mula dihasilkannya dan ia menjadi bahan yang dicari-cari dalam industri minyak wangi. – Agensi